Magin Organisado Kauyon kan Sadiring Libro nin Diyos | Pag-aadalan\nSarong Pag-apod na Makahulugan na Marhay!\n“Padagos Nindong Pakusugon an Lambang Saro sa Kada Aldaw”\nMagin Organisado Kauyon kan Sadiring Libro nin Diyos\nPinapahalagahan Mo Daw na Marhay an Sadiring Libro ni Jehova?\n“Dakula an Trabaho”\nInapod Hali sa Kadikluman\nNakatalingkas Sinda sa Palsong Relihiyon\nAn Torrengbantayan—Pag-aadalan na Edisyon | Nobyembre 2016\nBASAHON SA Acholi Afrikaans Albanian Aleman American Sign Language Amharic Angolan Sign Language Arabic Argentinean Sign Language Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Brazilian Sign Language British Sign Language Bulgarian Catalan Cebuano Chichewa Chilean Sign Language Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Chiyao Chuvash Cibemba Cinyanja Colombian Sign Language Croatian Czech Czech Sign Language Dangme Danish Digor Dutch Ecuadorian Sign Language Efik Español Estonian Ewe Fijian Finnish Finnish Sign Language Fon French Sign Language Ga Georgian German Sign Language Griego Guarani Gujarati Gun Hapon Hausa Hebreo Hiligaynon Hindi Hiri Motu Hungarian Hungarian Sign Language Ibanag Icelandic Igbo Iloko Indian Sign Language Indonesian Indonesian Sign Language Ingles Isoko Italian Sign Language Italiano Japanese Sign Language Jula Kabiye Kannada Kikamba Kikaonde Kikuyu Kinyarwanda Kirghiz Kiribati Kirundi Kongo Korean Sign Language Koreano Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lhukonzo Lingala Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mexican Sign Language Mingrelian Mixe Mongolian Moore Motu Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Paraguayan Sign Language Persian Peruvian Sign Language Polish Polish Sign Language Portuguese Portuguese Sign Language Pranses Punjabi Quechua (Bolivia) Romanian Runyankore Ruso Russian Sign Language Samoan Sango Sepedi Serbian Serbian (Roman) Sesotho (Lesotho) Setswana Shona Sidama Silozi Sinhala Slovak Slovenian Solomon Islands Pidgin South African Sign Language Spanish Sign Language Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tsonga Turkish Turkmen Tuvaluan Twi Tzotzil Ukrainian Urdu Urhobo Uzbek Venda Venezuelan Sign Language Vietnamese Waray-Waray Welsh Wolaita Xhosa Yoruba Zande Zapotec (Isthmus) Zimbabwe Sign Language Zulu\n‘Paagi sa kadunungan, linalang [ni Jehova] an daga; paagi sa pakasabot, pinamugtak niya [nin masarig] an kalangitan.’—TAL. 3:19, An Marahay na Bareta Biblia.\nAno an nakakakumbinsir sa saimo na si Jehova iyo an daing kaparehong Organisador?\nTaano ta rasonableng isipon na organisado man an mga parasamba ni Jehova?\nPaano kita natatabangan kan sadol sa Tataramon nin Diyos na mapagdanay an kalinigan, katuninungan, asin pagkasararo?\n1, 2. (a) Ano an tibaad sabihon nin iba dapit sa ideya na may organisasyon an Diyos? (b) Ano an pag-uulayan ta sa artikulong ini?\nIGWA daw nin organisasyon an Diyos? Tibaad may magsabi: “Dai mo na kaipuhan nin sarong organisasyon na magiya sa saimo. An kaipuhan mo sana iyo na magkaigwa nin personal na relasyon sa Diyos.” Tama daw an kaisipan na iyan? Ano an ipinapahiling kan mga katunayan?\n2 Pag-uulayan niyato sa artikulong ini an mga patunay na si Jehova, an Diyos nin areglo, iyo an daing kaparehong Organisador. Pag-uulayan ta man kun ano an dapat na gibuhon niyato pag nakakaresibi kita nin instruksiyon hali sa organisasyon ni Jehova. (1 Cor. 14:33, 40) Kan inot na siglo C.E. asin sa panahon niyato, tinatabangan kan Kasuratan an daganon na kabtang kan organisasyon ni Jehova na maisagibo an mahiwas na gibuhon nin paghuhulit kan maugmang bareta. Huling sinusunod ta an Bibliya asin an mga instruksiyon kan organisasyon, napagdadanay tang malinig, matuninong, asin nagkakasararo an kongregasyon.\nSI JEHOVA, AN DAING KAPAREHONG ORGANISADOR\n3. Ano an nakakakumbinsir sa saimo na si Jehova iyo an daing kaparehong Organisador?\n3 Pinapatunayan kan mga linalang na si Jehova iyo an daing kaparehong Organisador. An Bibliya nagsasabi: ‘Paagi sa kadunungan, linalang [ni Jehova] an daga; paagi sa pakasabot, pinamugtak niya [nin masarig] an kalangitan.’ (Tal. 3:19, BPV ) An mga naaaraman niyato ‘mga gilid sana kan mga dalan [nin Diyos],’ asin “hinghing sana an nadangog [niyato] dapit sa saiya.” (Job 26:14, NW) Pero, maski dikit sana an aram ta manungod sa mga planeta, bituon, asin galaksiya, nakakakumbinsir na iyan sa sato na talagang organisadong marhay an mga bagay na ini sa kalangitan. (Sal. 8:3, 4) Kompuwesto nin minilyon na bituon an mga galaksiya, asin gabos sinda aregladong naghihiro sa espasyo. Tara, pati ngani an mga planeta sa satong solar system minalibot sa saldang na garo nagsusunod sa ley nin trapiko! Talagang tinatabangan kita kan makangangalas na areglong ini sa uniberso na mahiling na maninigo nanggad para sa satong pag-umaw, kaimbudan, asin pagsamba si Jehova, na may kahusayan na ginibo an langit asin daga.—Sal. 136:1, 5-9.\n4. Taano ta dai masimbag kan siyensiya an dakul na hapot?\n4 Dakul na an ihinayag kan siyensiya mapadapit sa uniberso saka sa satong planetang Daga, asin nagtao iyan nin mga pakinabang sa lain-lain na aspekto kan satong buhay. Pero dai masimbag kan siyensiya an dakul na hapot. Halimbawa, dai masimbag kan mga astronomo kun paano eksaktong nagpuon an uniberso o kun taano ta yaon kita sa planetang ini kaiba kan kadakul na iba pang nabubuhay na bagay. Dai man maipaliwanag nin dakul na tawo kun taano ta gustong-gusto niyatong mabuhay na daing sagkod. (Par. 3:11) Taano ta kadakul nin mahalagang hapot na dai nasisimbag? An sarong dahilan iyo na dakul na siyentista asin iba pa an habong akuon na igwang Diyos saka sinusuportaran ninda an teoriya nin ebolusyon. Pero sa sadiri niyang Libro, sinisimbag ni Jehova an mga hapot na ikinakahadit kan mga tawo sa gabos na lugar.\n5. Sa anong mga paagi kita nakadepende sa mga ley nin naturalesa?\n5 Nakadepende kita sa dai nagbabago asin maaasahan na mga ley nin naturalesa na inestablisar ni Jehova. An mga elektrisyan, tubero, inhenyero, piloto, asin siruhano (surgeon)—gabos sinda minadepende sa mga ley na ini tanganing magibo an saindang trabaho. Halimbawa, nagtitiwala an mga siruhano sa katotoohan na sa pangkagabsan, magkakapareho an anatomiya nin tawo. Kaya dai na kaipuhan pang hanapon nin sarong siruhano an kinamumugtakan kan puso nin sarong pasyente. Asin gabos kita nagsusunod sa mga ley nin naturalesa. Kun babaliwalaon ta an ley nin grabidad, puwede tang ikagadan iyan!\nINORGANISAR NIN DIYOS\n6. Taano ta dapat niyatong lauman na gusto ni Jehova na magin organisado man an saiyang mga parasamba?\n6 Makangangalas nanggad an pagkaorganisar sa uniberso. Kaya talagang dapat tang lauman na gusto ni Jehova na magin organisado man na marhay an saiyang mga parasamba. Sa katunayan, para magibo iyan, itinao nin Diyos sa sato an Bibliya para magin giya niyato. Magigin mamundo asin miserable an satong buhay kun dai kita masunod sa mga instruksiyon kan organisasyon nin Diyos asin sa saiyang mga pamantayan.\n7. Ano an nagpapahiling na sarong organisadong marhay na libro an Bibliya?\n7 An Bibliya bakong basta sarong koleksiyon nin mga librong Judio asin Kristiyano na mayong koneksiyon sa lambang saro. Kundi, sarong libro ini na organisadong marhay—sarong obra maestra na ipinasabong nin Diyos. Magkakakonektar an indibidwal na mga libro sa Bibliya. Mahihiling puon Genesis sagkod Kapahayagan an panginot na tema kan Bibliya—an pagbindikar kan soberaniya ni Jehova asin an kautuban kan saiyang katuyuhan para sa daga paagi kan saiyang Kahadian sa pamamahala ni Cristo, an ipinanugang “banhi.”—Basahon an Genesis 3:15; Mateo 6:10; Kapahayagan 11:15.\n8. Taano ta masasabi niyatong organisadong marhay an suanoy na Israel?\n8 Sarong arugan sa pagigin organisado an suanoy na Israel. Halimbawa, sa irarom kan Katugunan ni Moises, may inasignaran na mga ‘babaying naglilingkod sa pintuan kan [tolda nin katiripunan].’ (Ex. 38:8, BPV) Isinasagibo man kan mga Israelita sa aregladong paagi an paglipat-lipat kan saindang kampo asin kan tabernakulo. Kan huri, inorganisar ni Hading David an mga Levita asin mga saserdote. Grinupo-grupo niya sinda na may kanya-kanyang trabaho sa templo. (1 Cron. 23:1-6; 24:1-3) Asin binebendisyunan ni Jehova an mga Israelita pag nagsusunod sinda sa saiya. Kaya nagigin organisado sinda, matuninong, asin nagkakasararo.—Deut. 11:26, 27; 28:1-14.\n9. Ano an nagpapahiling na organisado an Kristiyanong kongregasyon kan inot na siglo?\n9 Organisado man an Kristiyanong kongregasyon kan inot na siglo, asin nakinabang iyan sa itinataong instruksiyon kan sarong namamahalang grupo na kompuwesto sana dati nin mga apostol. (Gui. 6:1-6) Kan huri, may iba pang kuwalipikadong lalaki an idinugang sa namamahalang grupong iyan. (Gui. 15:6) Pinasabngan man nin Diyos an nagkapirang miyembro kan inot na siglong namamahalang grupo o an iba pang konektadong marhay sa sainda na magtao nin sadol asin instruksiyon paagi sa surat. (1 Tim. 3:1-13; Tito 1:5-9) Paano nakinabang an mga kongregasyon sa pagsunod sa mga instruksiyon kan namamahalang grupo?\n10. Ano an nagin resulta kan magsunod an mga kongregasyon kan inot na siglo sa mga kasuguan na napagdesisyunan kan namamahalang grupo? (Hilingon an ritrato sa kapinunan kan artikulo.)\n10 Basahon an Guibo 16:4, 5. May mga tugang na lalaki na inasignaran kan namamahalang grupo na magbiyahe tanganing ipaabot sa mga kongregasyon ‘an mga kasuguan na [napagdesisyunan] kan mga apostol asin kan kamagurangan na nasa Jerusalem.’ Mantang padagos nindang sinusunod an mga kasuguan na iyan, padagos na ‘nagkusog an saindang pagtubod, asin nagdakul an saindang bilang aroaldaw.’ Ano an manunudan niyato sa mga halimbawang ini na puwede tang iaplikar sa laog kan organisasyon nin Diyos ngunyan?\nNAGSUSUNOD KA DAW SA MGA INSTRUKSIYON?\n11. Ano an dapat gibuhon kan ninombrahan na mga lalaki kun makaresibi sinda nin instruksiyon hali sa organisasyon nin Diyos?\n11 Ano an dapat na gibuhon kan mga miyembro kan Branch Committee o Country Committee, mga paraataman nin sirkito, asin mga elder sa kongregasyon kun makaresibi sinda nin instruksiyon hali sa organisasyon nin Diyos ngunyan? Sinasadol kita gabos kan sadiring Libro ni Jehova na magin makinuyog asin mapagpasakop. (Deut. 30:16; Heb. 13:7, 17) An pagigin mapagkritika asin rebelyoso mayong lugar sa organisasyon nin Diyos huling makakaraot iyan sa nagkakaminuutan, matuninong, asin nagkakasararong mga kongregasyon. Siyempre, mayong maimbod na Kristiyano an gugustuhon na magin daing galang asin bakong makinuyog arog ni Diotrefes. (Basahon an 3 Juan 9, 10.) Puwede niyatong ihapot sa sadiri: ‘Nakakapakusog daw ako sa espirituwalidad kan mga tugang? Tulos ko daw na inaako asin sinusuportaran an instruksiyon na itinatao kan nanginginot na mga brother?’\n12. Ano an ginibong pagbabago sa paagi nin pagnombra nin mga elder asin ministeryal na lingkod?\n12 Pag-isipan an dai pa sana nahahaloy na desisyon na ginibo kan Namamahalang Grupo. Ipinaliwanag sa “Hapot Hali sa mga Parabasa” sa An Torrengbantayan na Nobyembre 15, 2014 an dapit sa pagbabago sa paagi nin pagnombra nin mga elder asin ministeryal na lingkod. Sinabi kan artikulo na an namamahalang grupo kan inot na siglo inawtorisaran an nagbibiyaheng mga paraataman na iyo an maggibo kan mga pagnombrang ini. Kauyon kan arugan na iyan, puon kan Setyembre 1, 2014, an mga paraataman nin sirkito na an nagnonombra nin mga elder asin ministeryal na lingkod. Hihinguwahon kan paraataman nin sirkito na mamidbid an mga irinerekomendar asin kun posible, iibanan niya an mga ini sa paghuhulit. Oobserbaran man niya an pamilya kan irinerekomendar na brother. (1 Tim. 3:4, 5) Maingat na kinokonsiderar kan grupo nin kamagurangan asin kan paraataman nin sirkito an maka-Kasuratan na mga kuwalipikasyon para sa mga ministeryal na lingkod asin mga elder.—1 Tim. 3:1-10, 12, 13; 1 Ped. 5:1-3.\n13. Paano niyato maipapahiling na sinusuportaran ta an itinataong instruksiyon kan mga elder?\n13 Kaipuhan niyatong magsunod sa basado sa Bibliyang mga instruksiyon na itinatao kan mga elder. An maimbod na mga pastor na ini sa laog kan organisasyon nin Diyos ginigiyahan nin “marahay” na mga instruksiyon na makukua sa sadiring Libro nin Diyos. (1 Tim. 6:3) Girumdumon an sadol ni Pablo mapadapit sa mga minagawi na bakong husay sa kongregasyon. May mga indibidwal na “dai man lamang nagtatrabaho, kundi nakikiaram sa mga bagay na dai man nin labot sa sainda.” Minalataw na sinadol na sinda kan kamagurangan, pero padagos pa man giraray nindang binabaliwala iyan. Paano tatrataron kan kongregasyon an arog kaiyan na tawo? Si Pablo nagsabi: “Markahan an sarong ini asin ipundo an pakikiiba-iba sa saiya.” Mahihiling an pagigin timbang kan sadol na ini paagi sa pagpatanid na dai ibilang na kaiwal an tawong iyan. (2 Tes. 3:11-15, NW) Sa ngunyan, puwedeng magtao nin nagpapatanid na pahayag an mga elder mapadapit sa saro na padagos na naggigibo nin sarong bagay na nakakaraot sa reputasyon kan kongregasyon, arog kan pakipag-ilusyunan sa bakong kapagtubod. (1 Cor. 7:39) Ano an reaksiyon mo kun magtao nin arog kaiyan na pahayag an mga elder sa kongregasyon nindo? Kun aram mo kun siisay an pinapanungdan kan pahayag, lilikayan mo daw na makiiba-iba sa tawong iyan asin sa espirituwal na mga gibuhon ka sana makikiasosyar sa saiya? An saimong pagsuportar sa areglong iyan asin an marigon mong paninindugan puwedeng makapahiro sa saiya na bayaan an saiyang bakong husay na paggawi. \nPAPAGDANAYON AN KALINIGAN, KATUNINUNGAN, ASIN PAGKASARARO\n14. Paano kita makakatabang na mapagdanay an kalinigan kan kongregasyon?\n14 Makakatabang kita na mapagdanay an espirituwal na kalinigan kan kongregasyon paagi sa pagsunod sa mga instruksiyon na nasa Tataramon nin Diyos. Pag-isipan an sitwasyon sa suanoy na Corinto. Ginamit ni Pablo an saiyang bilog na panahon saka kusog tanganing mahulitan an siyudad na iyan, asin namumutan niya an saiyang kapwa ‘mga banal’ diyan. (1 Cor. 1:1, 2) Pero siguradong napurisaw siya kan mabaretaan niya an problema na dapat niyang asikasuhon mapadapit sa imoralidad, na kinokonsinte sa kongregasyon na iyan! Ipinagbuot ni Pablo sa kamagurangan na itao ki Satanas an imoral na tawo—an buot sabihon, itiwalag ini. Tanganing mapagdanay an kalinigan kan kongregasyon, kaipuhan na halion kan mga elder an ‘lebadura.’ (1 Cor. 5:1, 5-7, 12) Kun sinusuportaran ta an desisyon kan mga elder na itiwalag an sarong dai nagsusulsol na nagkasala, nakakatabang kita na mapagdanay an kalinigan kan kongregasyon asin tibaad mapahiro kaiyan an nagkasala na magsulsol saka maghagad nin tawad ki Jehova.\n15. Paano niyato mapagdadanay an katuninungan sa kongregasyon?\n15 May saro pang problema sa Corinto na kinaipuhan asikasuhon. May mga tugang na nagdederemandahan. Hinapot sinda ni Pablo: “Taano baya ta dai na lang nindo pabayaan na gibuhan kamo nin maraot?” (1 Cor. 6:1-8, NW) May mga nangyayari man na arog kaiyan sa ngunyan. Kun minsan, nararaot an katuninungan nin mga magturugang sa espirituwal huli sa dai nagin mapangganang pakikinegosyo na nagresulta sa kapiyerdehan asin tibaad sa mga akusasyon nin pandadaya. Huli kaiyan, idinedemanda ninda an saindang mga kapagtubod. Pero tinatabangan kita kan sadiring Libro nin Diyos na mahiling na mas marahay pang mapiyerde kisa sa magtao nin katuyawan sa pangaran nin Diyos o makaraot sa katuninungan kan kongregasyon.  Tanganing maresolberan an magabat na mga problema asin dai pagkakauyon, dapat sanang iaplikar niyato an sadol ni Jesus. (Basahon an Mateo 5:23, 24; 18:15-17.) Kun gigibuhon niyato iyan, pinapagdadanay niyato an katuninungan asin pagkasararo sa laog kan kongregasyon.\n16. Taano ta dapat niyatong lauman na nagkakasararo an mga lingkod nin Diyos?\n16 Ipinapahiling kan sadiring Libro ni Jehova kun taano ta dapat niyatong lauman na nagkakasararo an saiyang mga lingkod. Nagkanta an salmista: ‘Hilinga! Marahay nanggad asin maugma na an magturugang nag-iirok na [magkairiba na may] pagkasararo!’ (Sal. 133:1, BPV) Pag nagsusunod an mga Israelita ki Jehova, organisado asin nagkakasararo sinda. Ihinula nin Diyos an magigin kamugtakan kan saiyang mga lingkod sa maabot na panahon: ‘Ibubugtak ko [sindang may pagkasararo na] garo mga karnero [sa turil].’ (Miq. 2:12) Ihinula man ni Jehova paagi ki propeta Sofonias: “Babaguhon ko an lengguwahe kan mga banwaan na magin dalisay na lengguwahe, tanganing sinda gabos mag-apod sa ngaran ni Jehova, tanganing daramay na maglingkod sa saiya.” (Sof. 3:9, NW) Nagpapasalamat nanggad kita na may pribilehiyo kitang “daramay na maglingkod” o sararong magsamba ki Jehova!\nHinihinguwa kan mga elder na magtao nin espirituwal na tabang sa saro na nakagibo nin sala (Hilingon an parapo 17)\n17. Tanganing mapagdanay an pagkasararo asin kalinigan kan kongregasyon, paano dapat asikasuhon kan mga elder an mga kaso nin pagkakasala?\n17 Tanganing mapagdanay an pagkasararo asin kalinigan kan kongregasyon, dapat na asikasuhon tulos kan mga elder sa mamumuton na paagi an hudisyal na mga bagay. Aram ni Pablo na an pagkamuot nin Diyos bakong basta basado sana sa emosyon o pagkahirak, asin dai Niya binabaliwala na sana an maraot na gibo. (Tal. 15:3) Kaya dai nag-alangan si Pablo na isurat an Inot na Corinto, sarong surat nin magagabat, pero mamumuton na sadol. Pakalihis nin pirang bulan, isinurat niya an Ikaduwang Corinto na nagpapahiling nin pag-uswag huling inaplikar kan mga elder an instruksiyon kan apostol. Kun napapasala na an sarong Kristiyano asin dai niya iyan narerealisar, dapat na hinguwahon kan kuwalipikadong mga lalaki na itanos siya sa mahuyong paagi.—Gal. 6:1.\n18. (a) Paano nakatabang sa mga kongregasyon kan inot na siglo an mga sadol na yaon sa Tataramon nin Diyos? (b) Ano an pag-uulayan sa masunod na artikulo?\n18 Malinaw na huli sa ipinasabong na sadol na yaon sa sadiring Libro nin Diyos, natabangan an mga Kristiyano kan inot na siglo sa Corinto asin sa iba pang lugar na mapagdanay an kalinigan, katuninungan, asin pagkasararo sa saindang kongregasyon. (1 Cor. 1:10; Efe. 4:11-13; 1 Ped. 3:8) Bilang resulta, dakul an naisagibo sa ministeryo kan satong mga tugang kan panahon na idto. Sa katunayan, nasabi ni Pablo na an maugmang bareta ‘naihulit sa gabos na linalang sa irarom nin langit.’ (Col. 1:23) Sa ngunyan, naihuhulit sa bilog na daga an makangangalas na mga katuyuhan nin Diyos huli sa mga paghihinguwa kan mga kabilang sa organisasyon na nagkakasararo sa paghuhulit. Urog pang papatunayan kan masunod na artikulo na pinapahalagahan na marhay kan mga ini an Bibliya asin determinado sindang tawan nin onra an Soberanong Kagurangnan na Jehova.—Sal. 71:15, 16.\n^  (parapo 3) An Marahay na Bareta Biblia (Bikol Popular Version).\n^  (parapo 13) Hilingon an Organisado sa Paggibo kan Kabutan ni Jehova, p. 134-136.\n^  (parapo 15) Tanganing maaraman kun sa anong mga sitwasyon puwedeng magdesisyon an sarong Kristiyano na gumibo nin legal na aksiyon laban sa kapwa Kristiyano, hilingon an librong “Magdanay Kamo sa Pagkamoot nin Dios,” p. 223, nota sa ibaba.\nAN TORRENGBANTAYAN—PAG-AADALAN NA EDISYON Nobyembre 2016


Kalye Arana - Wikipedia\nKalye Arana sa tongod kan kwartel kan pulis Naga\nParte kan Kalye Arana kun saen namomogtak monumento ni Obispo Barlin\nAn solar kan dating Casino Español iyo an namomogtakan na kan McDonalds\nAn Kalye Arana sarong tinampo na namomogtak sa siyudad nin Naga, Camarine Sur, Filipinas. Ini nadungto' sa Kalye Bayawas sa sarong ibong, naaging kwartel kan National Integrated Police asin sa monumento ni Obispo Jorge Barlin, dangan nabaktas sa Kalye Elias Angeles kun saen sa magkaibong na kanto kaini yaon an edipisyo kan McDonalds asin natapos sa kalye Penafrancia tongod na gayo kan Simbahan nin San Francisco.\nSarong masalaysay na tinampoLiwaton\nAn tinampong Arana saro man sa historikong tinampo ta igdi nangyari nanggad an sagupaan kan mga rebeldeng Filipino na iyo si dating gwardya sibil laban sa mga Espanyol kan taon 1898. Sa kalabaan kan tinampo nagborokbokan an duwang pwersa ta an kwartel kan Gwardya Sibil harani sanang gayo sa Simbahan nin San Francisco kun saen nagpaili an mga Espanyol. An dating kwartel kan Gwardya Sibil iyo na an solar na ginagamit kan National Integrated Police.\nAn mapa kan Naga\nAn lansangan na ini ipigngaran ki Mariano Arana, saro sa Kaglimang Martir kan Bicolandia asin sarong makahulogan na pangyari ta sa poro kan Kalye Arana itinindog an Plasa Quince Martires. Sa ibong kan Quince Martires, sa tongod kun saen na ngonyan namomogtak an edipisyo kan McDonalds yaon dati nakatogdok an Casino Español. Igdi nagtitiripon an mga Espanyol kan panahon kolonyal kun saen naglinga-linga sinda.\nKalye P. Diaz\nKalye Elias Angeles\nPinaghugot gikan sa "https://bcl.wikipedia.org/w/index.php?title=Kalye_Arana&oldid=169690"\nLast edited on 13 Abril 2018, at 23:46\nHuring pigliwat an pahinang ini kan 13 Abril 2018, alas 23:46.


RPC katuwang kan DA sa pagbakal nin tamang presyo kan paroy\nNagkapera nang cooperativa sa Camarines Sur nagbabakal na kan bagong aning paroy kan mga paraoma na mas halangkaw an presyo kumpara sa pribadong kumprada.\nSa pinaapod na miting ni Regional Executive Director Rodel Tornilla kan Department of Agriculture (DA) sa mga Rice Processing Center (RPC) na rehistradong cooperativa sa Cooperative Development Authority (CDA), hinagad kan direktor na tabangan an mga paraoma sa paagi kan pagbakal ninda kan paroy nin mga paraoma na mas halangkaw an presyo kumpara sa pribadong kumprador na nagdadalagan sana sa Php11 hasta Php12 an kilo.\nSinabi ni Emily Bordado, opisyal na parataram ka DA Bicol nag-aseguar an RPC dawa si bakong miembros kan cooperativa babakalon ninda sa tahaw kan reclamo kan paraoma na nalulugi na mantang binabagsak an presyo kan mga pribadong kumprador.\nAn lambang RPC tinawan nin on milyon pesos na ayuda kan DA nganing gamiton na kapital sa pagtungod nin paroy kan mga paraoma.\nSinda kumpleto nin mechanical dryer, mulinohan, palitada na puedeng baladan nin sagcod sa 60 toneladang paroy asin bodega.\nGabos sinda activong cooperativa asin igwang ‘‘management capability’’, sabi pa ni Bordado\nNagiging opurtunista an kumprador mantang halangkaw an produksyon nin paroy ngonian na huring cuarto kan 2020, sabi kan mga nagrereclamong paraoma.\nNagkaperang RPC na dakulang mga multi-purpose cooperative, igwa sa Libmanan, duwa sa Calabanga, Magarao gabos digdi sa CamSur asin an Camarines Sur Multi Purpose Coop na dating cooperativa kan mga empleados kan Capitolyo Provincial alagad nagsuhay nang grupo.\nAfuera pa sa RPC yaon man an National Food Authority (NFA) na nagbabakal nin mas halangkaw na presyo Php19 cada kilo alagad dapat alang na.\nAn Camarines Sur iyo an tambubong nin paroy sa Kabikolan mala ngani binabaha na nin paroy an bodega kan NFA sa Palestina, Pili, CSur.\nAroaldaw inaabot sa 5,600 na cavan nin paroy an pigbabagsak digdi kan mga paraoma, sabi man ni NFA Assistant Provincial Manager Nora Follusco.\nPig-aatribuer an halangkaw na produksyon nin paroy sa Bicol nin huli sa campanya kan DA na maggamit nin hybrid seeds asin tinukdoan nin bagong mga teknolohiya an mga paraoma sa tabang kan ahencia. (DPAureus)


Tataramon na Subanon - Wikipedia\nTataramon na Subanon\nSubanon, Subanun, Subano\n(400,000 pigbanggit 1978–2011)\nsyb – Sentral\nstb – Norte\nsuc – Sulnupan\nlaa – Lapuyan (Sur)\nsfe – Subangan\nAn Tataramon na Subanon (Subanen asin Subanun man) saróng tataramon na Austronesyo na kagsadiri kan mga tataramon na Mindanao. Pigkonsiderar ining tipakal kan lingguwista bilan saróng kumpol nin diyalektos na dakol kaysa sa tataramon na monolitiko. Pigtataram an Subanon sa dakol na lugar sa Zamboanga Peninsula na pinangaranan na mga Provincia kan Zamboanga Sibugay, Zamboanga del Norte asin Zamboanga del Sur, asin sa Misamis Occidental kan Norteng Mindanao. Igwa man nin masusukol na mga Komunidad nin Subanon sa Misamis Oriental. Kadaklan sa mga pangaran kan Subanen, Subanon o Subanun, mantang an mga pigkaloob an sadiri sa Islam pigtutukoy an saindang sadiri bilanKalibugan.\n1 Panlaog na Klasipikasyon\nPigklasipikar ni Jason Lobel (2013:308) an urí kan Subanen sa mga minasunod.\nPiglista ni Lobel (2013:308) an mga minasunod na mga inobasyon sa kada saró sa mga minasunod na mga sub-grupo.\nNukleyar Subanen: *k > Ø\nSulnupang Subanen: *k > /k/\nSubangang Nukleyar Subanen: *r > /l/\nSulnupang Nukleyar Subanen: *r > /r/\nSulnupang Subanen: *r > /l/ (independentante sa lugar, arog sa pakikipagkontak sa Tausug, Maguindanaon, Butuanon, Cebuano, asin/o Ilonggo, kun saen napasasairarom ini sa *r > /l/ shift independentante kan kada saró)\nNotable man an Proto-Subanen sa pagigin kumpletong pagkawará kan Proto-Mas Dakulang Sentral Filipino na *h.\nNagtao man si Lobel (2013) nin mga rekonstrusyon kan Proto-Subanen.\nPigpapahiling an koda kan awit nin Sulnupang Subanon na Momula ita 'Matánom kita'.\nKinakaogma ta an kadakilaan\nTibaad magunó kita\nAn pagsakit dae mahaloy\n↑ Sentral sa Ethnologue (18th ed., 2015)\nNorte sa Ethnologue (18th ed., 2015)\nSulnupan sa Ethnologue (18th ed., 2015)\nKolibugan sa Ethnologue (18th ed., 2015)\nLapuyan (Sur) sa Ethnologue (18th ed., 2015)\nSubangan sa Ethnologue (18th ed., 2015)\n↑ Error sa pag-cite: Imbalidong <ref> tatak; mayong teksto na ipinagtao para sa reperensiya na pinagngaranan na LDTC\nKinua sa "https://bcl.wikipedia.org/w/index.php?title=Tataramon_na_Subanon&oldid=172864"\nMga tataramon kan Zamboanga del Sur\nMga tataramon kan Zamboanga del Norte\nMga tataramon kan Zamboanga Sibugay\nMga tataramon kan Misamis Occidental\nHuring binago an pahinang ini kaitong 3 Hunyo 2018, alas 23:29.


Duwang GPS kan Philvolcs nagrerecibe kan epicenter sa Naga\nDuwang Global Possession System (GPS) na pig-instelar kan Philippine Institute of Volcanology and Seismology (Philvocs) sa Ciudad nin Naga intensyon na pigdestino digdi nganing ma-monitor an magnitude kan linog mientras na yaon digdi an mga darakulang mga edificio sa Camarines Sur.\nNamumugtak sa rooftop kan Raul S. Roco Library sa City Hall asin an ika-duwa yaon sa bukid Isarog sa Barangay Panincuason.\nIni an pahayag sa Bicol Mail ni Ernesto Elcamel, pamayo kan Naga City Disaster Risk Reduction Management Council (NCDRRMC) kan lokal na gobierno kan ciudad alagad saiyang piglinaw na dai man ini nanga-ngahulogan na igwang pigmo-momonitor na fault line sa laog kan ciudad.\nKun magtama sa ciudad an 6.4 na magnitude earthquake iyo an dapat pag-andaman na delikado sa mga darakulang edificio, segun sa pinaabot na informasyon kan Phivolcs sa NCDRRMC.\nSinabi pa ni Elcamel an duwang GPS iyo an nagmo-monitor kan epicenter sa Camarines Sur na direktang narerecibe sa opisina central kan Philvolcs.\nAn mga lugar sa Camarines Sur na igwang fault lines iyo an Ginayangan, Sipocot, Ragay, asin Lake Bato.\nAn GPS sa bukid Isarog iyo man an makakadeterminar kun magkokonektar sa tolong mga lugar sa CSur na igwang fault lines.\nSi Director Eduardo Laguerta kan Phivolcs sa Bicol kan maging bisita sa sesyon regular kan Sangguniang Panlungsod perang taon na an nakakaagi nagsabi dawa mayong fault line sa Naga alagad huli ta kababan an lugar kan ciudad dai mahahali an liquefaction potential o paglumoy kan irarum kan daga kun magkaigwa nin halawig na pagbulos nin uran asin mapeligro kun igwang paglinog. Saiyang piglinaw asin sinikwal an posibilidad na mayo pang nangyayari huli kan mga pagbulos nin uran nagkakaigwang linog.\nAn NCDRRMC nagpahayag pa na padagos an saindang mga ginibong earthquake drill bako lang sa mga establisimiento de negosyo envez maging sa mga escuelahan asin iba pang mga edificio, ini bilang pag-andam sa ano man na calamidad. (dpa)


Si Undersecretary Marvel Clavecilla nagpahayag ini an asegurasyon ni Presidente Rodrigo Duterte kan ini magbisita sa Ciudad nin Legazpi matapos maglamasa sa Bicol si Tisoy.\nAn isusumiter na typhoon assesment epekto kan nakaaging calamidad iyo an babasehan kan DBM sa pagpaluwas nin fondo sa calamity assistance kan Malacañan, sabi pa ni Clavecilla.\nPinasumiter tolos kan Presidente an mga ahencia na kadakli bilyon pesos na an daños na kaipuhan matabangan tolos kan Malacañan nganing iimplementar an rehabilitasyon.\nAlagad sa ngonian padagos pa an paglangkaw kan damaged report nin huli ta igwa pang nag-aarabot hali sa ibang mga banwaan na dai tolos nakasumiter kan saindang damaged report huli sa wara-wara pa an signal kan internet asin telcos.\nSa partial report ni Department of Agriculture executive regional director Rodel Tornilla, nagaabot na sa P2 bilyones an daños sa agricultura kaayon na si apektado si ataman na mga hayop asin gulayan.\nSa Department of Public Works and Highways (DPWH), sinabi man ni Director Virgilio Eduarte nagsakat na sa P1.2 bilyones an saindang daños sa infrastraktura kabali si tinampo, tulay asin sa iba pang edificio kan ahencia.\nSi Director Gilbert Sadsad kan Department of Education (DepEd), sinabi igwa nang partial damaged report na P1.1 bilyon kadakli sa mga classroom asin iba pang facilidades sa mga escuelas publika.\nAn sinambit na cantidad kabali si mga total damage, partial damage asin man major damage.\nIgwang bagong mga edificio an DepEd, an kaayon sa listahan sa damage report.\nPighahalat pa kan DepEd an iba pang damage report hali sa mga coastal na barangay nganing makumpleto na an saindang report sa PMS. (DPAureus)


Vicente Lukban - Wikipedia\nGeneral of the Philippine Republican Army\nVicente Lukbán y Rilles\n(1860-02-11)Pebrero 11, 1860\nLabo, Camarines Norte, Captaincy General of the Philippines, Spain\nNobyembre 16, 1916(1916-11-16) (edad 56)\nManila, Philippine Islands, U.S.\nSofía Dízon Barba (agom)\nPaciencia Gonzales (agom)\nPhilippine Republic Medal\n"El General de Samar"\nPlantilya:Country data First Philippine Republic\nOperations in Bicol military area\nOperations in Leyte military area\nOperations in Samar military area\nAn lumang harong ni Vicente Lukban sa Daet, Camarines Norte\nSi Vicente Rilles Lukban (11 Peb. 1860 - 16 Nob. 1916), sarong opisyal sa rebolusyonaryong gobyerno ni Emilio Aguinaldo na nasugo magpasiring sa Kabikolan sa tuyong magbungkag kan mga pwersa kan Kastila igdi. Siya man an politiko militar na poon nagkapot kan Samar asin Leyte kan Guerra Pilipino-Amerikano. Siya an pighuna kan mga Amerikano na iyo an kagboot sa pagmasaker kan mga soldados na Amerikano duman sa Balangiga, Samar kan Septyembre 1901, na bako man palan totoo asin dai siyang kaaram-aram sa pagplano kaini.\n2 Rebolusyon Pilipino\n3 An Pilipino-Amerikanong Labanan\n4 Buhay Pakatapos Pakadakop Saiya\n7 Mga hihilngan\nKaamayan kan Buhay[liwaton | liwaton an gikanan]\nNamundag siya sa Labo, Camarines Norte. An mga magurang niya iyo sa Agustin Lukban kan Ambos Camarines asin Andrea Rilles na tubong Lucban, Tayabas. Tinapos niya an saiyang elemntarya sa Escuela Pia sa Lucban, pinadagos an pagadal sa Ateneo Municipal de Manila, dangan nagkua siyang abogasiya sa Unibersidad kan Sto. Tomas asin sa Colegio de San Juan de Letran.\nBuminalik siya sa Labo paghale niya sa saiyang trabaho sa Manila Court of First Instance. Inagom niya iyo si Sofia Dizon Barba. Sa pagsasaro ninda, apat na aki an bunga: Cecilia, Felix, Agustin, asin Vicente, Jr. Nagadan an agom niya pakapangaki kan ngohod ninda. Dangan iwinalat niya sa pagpadakula an saiyang mga aki sa saiyang mga tugang ta nahulog an boot niya sa ipinaglalaban kan Rebolusyon tumang sa Kastila.\nRebolusyon Pilipino[liwaton | liwaton an gikanan]\nNagin siyang Juez de Paz asin kan taon 1884, buminale siya sa Mason, sa grupong inapod Luz de Oriente ("Ilaw kan Subangan"). An kaayonan na ini na nagpoon sa Europa, naganyat an dakul na mga intelektwal asin mga ordinaryong Pilipino na mag-apil igdi. Duwang taon pakalihis, 1886, naghale na siya sa pagkaHokom asin nagbalik sa Bicol sa pagsibot sa agrikultura asin komersyo. Naisip niyang magbilog kan Cooperativa Popular sa katuyohan na mapakarhay an buhay kan mga paratanom asin mapagantad an saindang sinasalod sa pagpabakal kan mga produkto ninda na dai na maagi sa kamot kan mga komersyante. An gibo niya, parte kan dilihensya kan kooperatiba hilom na reneremisa niya sa kaban kan mga rebolusyonaryong apil sa Katipunan. Masabi pa, an kooperatiba nagin sagurong sa pagpalakop kan mga ideya kan Rebolusyon. An mga myembro kaini nakabwelong hiro na dai nadududahan kan mga Kastilang otoridad.\nPag'abot na kan taon 1896 napapabulos na niya an kwarta kan kooperatiba sa mga gastosan sa rebolusyon. Siya sibot man sa paghiging kun anong mga hiro kan mga Kastila asin ipinapasa niya an anoman na impormasyon sa mga Katipunero igdi sa Bicol. Sa sarong byahe niya sa Manila, naaresto siya kan mga gwardya sibil sa sahot na kakomplot man siya sa mga hiron na pagbungkag sa gobyernong Kastila asin ikinonkon siya duman sa Bilibid. Kan siya yaon pa sa laog kan preso, puminoon na an Rebolusyon, napangenotan kan si "Kurahaw sa Balintawak" kan Agosto 26, 1896. Kan Agosto 18, 1897, pinaluwas siya sa preso kasabay si Juan Luna, dangan nagbali siya tolos-tolos sa pwersa armada kan rebolusyonaryong gobyerno.\nSa hokbo, natokahan siyang magsirbe komo saro sa opisyal ni Emilio Aguinaldo. Si Lukban iyo an saro sa magkapira sana na nagtabang ki Aguinaldo sa pagplano kan mga taktika asin estratihiya sa guerra. Kan mapirmahan an Pakto kan Biak-na-Bato, siya hinagad ni Aguinaldo na mag-iba sa pagtulas pasiring Hongkong. Duman ginasto niya an saiyang oras sa pag-adal kan syensia militar sa pangataman ni Lord Commander Joseph Churchase kan British Naval command. Ini an nagtao saiyang toltol na adal sa pagsosoldados- pakiki-espada, paghimunta, pag-andam kan mga armas asin pulbura asin pagplano kan tamang estratihiya asin taktika sa paki-guerra.\nPakadeklara ni Aguinaldo kan Katalingkasan kan Pilipinas kan taon 1898, isinobol siya igdi sa Bicol sa pagdirekta kan operasyon militar laban sa mga Kastila. Totoo ngani pagdatong niya igdi sa probinsya kan Ambos Camarines, toninong na ta napasuko na kan hokbo na Angeles asin Plazo an mga Kastila asin an gobyerno igdi yaon na sa kamot ninda. Nagdiretso siya sa Samar asin Leyte kun saen natoka siyang Hepe Politiko-militar. Duman niya naagom an ika-duwa niyang agom (balo siya) na si Paciencia Gonzales kan Samar. An pagsasaro ninda nagbunga nin walong aki: Victoria, Juan, Maria, Fidel, Rosita, Ramon, Jose asin Lourdes.\nAn Pilipino-Amerikanong Labanan[liwaton | liwaton an gikanan]\nPag Desyembre 31, 1899, sa atubangan nin tiripon kan 100 na Pilipinong soldados niya, pigproklama niya an sadiri na gobernador na kan Samar sa lindong kan Enot na Republika kan Pilipinas. Kan uminabot kan Enero 1901 an Enot na infantry regiment kan Amerika, nakasagupa kaini an pwersa ni Lukban alagad huli ta mas superior an mga armas kan Amerikano, napiritan sa Lukban na magsibog sa interior kan islang Samar. Pag may nadadakop sindang nagkikidumamay sa mga Amerikano, saiyang pinapagadan tolos. Kan an mga Amerikano pigtangroan siyang amnestiya karibasy an pagsuko niya, si Lukban nagsayuma asin nagsabi na malaban sagkod kagadanan. Kan mangyari an inaapod na Masaker sa Balangiga kan Oktobre 6, 1901 (kun saen sobra sa 40 amerikano an nagkatirigbas), naaraman idto ni Lukban pakalihis na nin sarong semana. Maski ngani nagsurat siya sa mga kabwan niya na arogon an nangyaring madugong pagpolpog sa mga amerikano, mayong ebidensya na siya an direktang nagsugo na gibohon an siring.\nSinasabi na pakasikop ki Baldomero Aguinaldo kan 1901, an Samar, sa pamamayo ni Lukban saro sa dikit na sanang naglalaban pa asin nagtatao pang makusog na resistensya sa pananakop kan mga amerikano. Dawa ngani dikit na an nasasabat na kalaban kan mga Amerikano, sinda daing ontok na tinoto'nasan kan mga gerilya ni Lukban. Alagad, duwang preso an nagboyboy kun haen nakapwesto an kwartil ni Lukban sa may enotan kan Salog nin Caducan. Si Major Littleton Waller nagpadara nin mabataw sa lugar na idto. Kan Nobyembre 17, 1901 si Waller nag-atake paagi kan salog manta sarong grupo man sa pamamayo na Kapitan Bearss asin Porter nagsakyada sa paagi nin daga haleng Basey asin Balangiga. Si atake sa salog, nasubak ta nahipaan kan mga soldados ni Lukban, alagad idtong uminagi sa daga na grupo ni Porter naka-asbang gayo. Mala ta si mga soldados na Pilipino nagdudurulag sa asak-asak kan mga masinggan kan mga tropang Amerikano. Pigrarata sinda manta na itinindog kan mga amerikano an bandera kan Estados Unidos. Malinaw na daog-daog an mga Pilipino asin sayod an kapangganahan kan Amerikano. Tolong polong Pilipinong kawad an nagadan, asin nasikop si Lukban kaiba an saiyang mga opisyales.\nBuhay Pakatapos Pakadakop Saiya[liwaton | liwaton an gikanan]\nDai nagtapos an karera publiko ni Lukban sa pagkadakop saiya. Duwang beses siya nagin gobernador kan Tayabas (ngonyan Quirino Province) kan taon 1912 asin 1916. Nagadan siya sa residensya niya sa Manila kan Nobyembre 16, 1916.\n. Surat ni Lukban sa Jefe Local kan Santa Margarita, Samar \n. Kalakawan kan buhay ni Lukban \nArnaldo Dumindin, Philippine-American War, 1899-1902\nMga hihilngan[liwaton | liwaton an gikanan]\nBikol Maharlika. Jose Calleja Reyes. JMC Press, Inc. 1992\nRetrato ni Lukban sinapi' sa Bikol Maharlika, asin pigretoke sa computer.\nPhilippine Insurgents Records (PIR), microfilm section, National Library\nPinaghugot gikan sa "https://bcl.wikipedia.org/w/index.php?title=Vicente_Lukban&oldid=206326"\nHuring pigliwat an pahinang ini kan 19 Mayo 2021, alas 19:40.


Sa tahaw kan coronavirus disease (Covid-19) pandemic, nagdesisyon na an lokal na gobierno kan Ciudad nin Naga na cancelaron na an darakulang actividades sa maabot na Peñafrancia fiesta na kinababalihan kan Miss Bicolandia Beauty Pageant, Military Parade, Civic Parade asin Drum and lyre.\nSi Consejal Salvador ‘Buddy’ Del Castillo, pamayo kan Committee on Military Parade nagpahayag sa entrevista kan Bicol Mail na ini an saindang pinagkasurondoan sa ginibong executive meeting kan Martes, Hunyo 9 na presente si Alcalde Nelson Legacion, Bise Alcalde Nene De Asis asin mga miembros kan Sangguniang Panlungsod.\nAn mga actividades na ini pigdudumog nin ribo-ribong bisita mantang an military parade saro na sa problema nin huli ta inaabut nin labi sa sampulong oras sagcod sa awarding ceremonies.\nAn problema sa ‘’social distancing’’, paggamit nin face mask, maging kan health standard imposibleng ma-implementar kun idadagos an darakulang actividades kan City Hall sa Septiembre 2020.\nNaglilikay an ciudad sa ‘’deadly virus’’ baka iyo pa ini an maging causa mas marhay pang cancelaron na, sabi pa ni Del Castillo.\nKun mayong participasyon an ciudad sa Peñafrancia fiesta deretso kan City Hall na magcancelar huli kan mayor na isyu sa salud asin dapat igalang an ‘’separation of state and church’’.\nSaro sa pighalimbawa kan consejal kun idadagos an Miss Bicolandia Beauty Pageant alangan man an mga candidata nakasulot nin face mask maging an problema sa ‘’physical distancing’’ sa JMR Coliseum kaparejo man an isyu sa military asin civic parade asin drum and lyre.\nSagcod sa ngonian mayo pang na-iimbentong pambakuna laban sa Covid 19.\nBako lang ini an mayor na isyu alagad kabale pa digdi an paghigot paja kan City Hall mientras na aabuton nin nieve (9) milyon pesos naman an bubutasan na fondo sa mga actividades kan Festividad ni Ina.\nTikapo na sa fondo an ciudad mala ngani magkakaigwa nin pagkulang-kulang an annual budget ngonian na taon huli ta aabuton sa P300 milyon an dai makukulekta sa buwis epekto kan enhanced community quarantine (ECQ) asin general community quarantine (GCQ).\nSinabi pa ni Del Castillo, dakul na mga negosyante an apektado kan lockdown na resulta kaini apektado man an saindang pagbayad nin buwis sa ciudad.\nBako lang an sektor kan negosyante maging an City Hall mala ngani bagsak man an koleksyon sa Bicol Central Station, slaughter house asin Naga City People’s Mall. (DPAureus)


An Barangay (sinasayod, barang-gay'; bihira ba-ra-ngay) iyo an dati inaapod na barrio. Ini na an pinaka-sadit na yunit sa gobyerno lokal kan Filipinas o sa dibisyon administratibo kaini. Sa hayokong na pagsurat, Brgy sana an ikinakaag.\nNamukna sana ining termino sa bagong konteksto sa administrasyon ni Pres. Ferdinand Marcos kan saiyang pinagboot bara'gohon an mga baryo-baryo. Ipinakodigo an mga barangay sa lindong kan Kodigo nin Gobyerno Lokal kan taon 1991.\n2 An Poder asin Trabaho kan Barangay Ngonyan\n3 An pagmukna kan Barangay\n4 An Estruktura kan Barangay\n5 Siisay an Pwedeng Magin Kaapil sa Sanggunian Barangay\n6 Liga nin mga Barangay\nSa lumang uusipon o kasaysayan, an sarong barangay binibilog sana nin limang polo abot sanggatos na pamilya na inaapod kaidto na duluhan kan dai pa an mga Kastila. An duluhan igwang mga tolong polo sagkod sanggatos na harong na an pupulasyon poon sanggatos abot limang gatos katawo.\nKadakulan kan mga duluhan nabugtak sa mga pampang kan mga salog. Sinasabi ni Legazpi na nagmukna siya nin sarong komunidad na may duwang polo hanggan tolong polo na mga tawo sana. Sa rona kan Kabisayaan harani sa mga pampang, dakul naabotan na mga duluhan na igwa sanang walo abot sampolong harong.\nAn tataramon na barangay hale mansana sa katagang ba-ra-ngay na, susog ki Marcos de Lisboa sa saiyang Vocabulario de la Lengua Bicol boot sabihon sarong kasyahan na baroto na mas daro-dakula sa binitang. Tinutubod na sarong bangka' na Malay ini kan panahon asin kan dai pa kolonya an Filipinas, nabilog an mga duluhan sa Filipinas resulta kan pag-arabot kan mga nagdayo igdi huli sa paggamit nin mga baroto harale pang Sur-subangan na Asya.\nMayoriya kan mga komunidad yaon sa pampang nin huli ta mga salog an pinagkukuan nin protina. Sarig an mga tawo sa pagsisira sa saindang pagkakan saka an saindang pagbiyahe parati naagi sa tubig. An pagtalubo kan populasyon nasesentro sa mga kapampangan asin mga baybayon dagat. Sa mga salog diyan nanggad nakua nin tubig na pang-inom, pamparigos o panghugas. Siring man, an mga negosyo asin komersyo nagrambong sa mga gilid salog asin baybayon kun saen aragihan kan mga may manlaenlaen na palakaya asin ini an nagin dalan sa pakikiramas asin pakirelasyon sa mga dayuhan na mga komersyanteng Intsik, mga Indyano asin mga Arabo. Sa siring na hiro, guminantad an kultura kan mga komunidad na yaon sa mga pampang asin baybayon arog kan Manila, Cebu, Jolo asin Butuan.\nKan nag'abot an mga Kastilang mananakop, pira sa mga barangay an pinagsararo ngani maka-biyo' nin mga inaapod na baryo. An namayo kaini inapod na Cabeza de barangay. An nagmamana kan pwesto iyo an mga dato kan panahon alagad kan haloy na, ina-agi na sa pirilian. An katongdan mayor kan mga cabeza iyo an pagtipon asin pagsaray kan buhis.\nKan an mga Amerikano nagdangtol igdi sa Filipinas, an tataramon na barrio iyo an komun na garamiton para sa mga barangay asta ini nasanglean asin sa pagboot ni Pres. Marcos an terminong barangay an ginamit na.\nAn Poder asin Trabaho kan Barangay Ngonyan[baguhon | baguhon an source]\nAn barangay iyo an pinakasadit na yunit pulitikal kan Filipinas. Nagseserbi ini bilang nangengenot na tagatolod kan mga polisya, programa, proyekto asin mga sisibotan kan gobyerno sa lokal na komunidad. Ini man an nagigin pahayagan asin paontolan kan kulektibong pananaw kan mga taga-batangay ngane an mga ini maaraman asin matawan pag'aasikaso kan mga nanonongdan. Sa barangay man dinadara enot ngona an mga diringkilan ngarig ini maareglo nin matoninong na dai na makaabot sa korte.\nAn pagmukna kan Barangay[baguhon | baguhon an source]\nAn barangay pwede itogdas sa sarong taraid na teritoryo kun may populasyon dai mababa sikyera nin 2,000 pero sa darakula nang mga syudad o munisipyo na urbanisado nang gayo, pwede an barangay magkaigwa nin populasyon maabot sa 5,000. Sa mga komunidad na kultural nin mga tinubo, an Kongreso pwede man magmukna igdi nin barangay sa orog na pagtao nin kaipohan na mga serbisyo.\nAn Estruktura kan Barangay[baguhon | baguhon an source]\nLambang barangay dapat igwa nin punong barangay, pitong kaapil sa Sangguniang Barangay, sarong Sagguniang Kabataan na pamayo, sarong sekretaryo asin sarong tesorero kan barangay. An Sangguniang Barangay, an tagahaman nin layi, kumponido kan punong barangay komo presiding officer, asin pitong regular na kaapil sa Sanggunian na pinipili sa eleksyon asin kaiba man an Pamayo kan Sangguniang Kabataan.\nAn barangay igwa man nin inaapod na Lupong Tagapamayapa, na binibilog nin 10 abot 20 kaapil asin an Lupon na ini iyo an nagmamato kan mga grupong para-areglo sa rason na magin marikas an pagresolber kan diringkilan.\nSiisay an Pwedeng Magin Kaapil sa Sanggunian Barangay[baguhon | baguhon an source]\nAn pwedeng mapili sa pirilian komo sarong punong barangay (kapitan) o myembro man dapat:\nNamamanwaan na lehetimo kan Filipinas\nDai mababa sa edad na 18 sa aldaw nin botohan\nSiya rehistradong botante asin sikyera sarong taon nang nageerok bago mag-eleksyon sa barangay kun saen siya nagdadalagan.\nTatao magbasa asin magsurat sa Filipino o sa arin man na lokal na lenggwahe o diyalekto.\nLiga nin mga Barangay[baguhon | baguhon an source]\nMay kaborunyogan nin mga barangay sa Filipinas na inaapod Liga nin mga Barangay. Binibilog ini nin 41,939 na barangay asin ini na an pinakadakulang kaayonan pulitikal igdi. Sa ngonyan, an pamayo kaini iyo si James Marty Lim.\nAn Local Government Code- http://www.chanrobles.com/localgov2.htm\nAn duluhan susog ki Lisboa "la gente de una cabeceria o barrio", Hilnga: Vocabulario de la Lengua Bicolp. 129. Boot sabihon, an kag-erok sa sarong baryo o barangay.\nKinua sa "https://bcl.wikipedia.org/w/index.php?title=Barangay&oldid=225388"\nHuring binago an pahinang ini kaitong 8 Enero 2022, alas 15:11.


Nagpili si Jesus nin Doseng Apostol | Buhay ni Jesus\nAN 12 APOSTOL\nMga saro may kabangang taon na puon kan si Jesus ipamidbid ni Juan Bautista bilang an Kordero nin Diyos. Kan punan ni Jesus an saiyang ministeryo sa publiko, nagkapirang sinserong lalaki an nagin mga disipulo niya, arog ni Andres, Simon Pedro, Juan, puwedeng kaiba man si Santiago (an tugang ni Juan), Felipe, asin Bartolome (na inaapod man na Natanael). Pag-abot nin panahon, dakul na iba pa an uminiba sa pagsunod ki Cristo.—Juan 1:45-47.\nNgunyan andam na si Jesus para pumili nin mga apostol. An mga ini an magigin dayupot niyang kaiba-iba na tatawan niya nin espesyal na pagsasanay. Pero bago sinda pilion, nagduman si Jesus sa sarong bukid, na posibleng harani sa Dagat nin Galilea asin sa Capernaum. Magdamlag siyang namibi, na posibleng naghahagad nin kadunungan asin bendisyon nin Diyos. Kan sunod na aldaw inapod niya an saiyang mga disipulo asin nagpili nin 12 sa sainda para magin mga apostol.\nPinili ni Jesus an anom na pinangaranan sa inutan, pati na si Mateo, na inapod ni Jesus hali sa opisinang pigbabayadan nin buhis. An lima pang pinili iyo si Judas (na inaapod man na Tadeo asin “aki ni Santiago”), si Simon na Cananeo, si Tomas, si Santiago na aki ni Alfeo, asin si Judas Iscariote.—Mateo 10:2-4; Lucas 6:16.\nSa ngunyan an 12 ini nakaiba-iba na ni Jesus asin midbid na niyang marhay. An pira sa sainda paryente ni Jesus. An magtugang na si Santiago asin Juan malinaw na mga primo o pinsan niya. Asin kun, arog kan iniisip nin iba, si Alfeo tugang ni Jose, an ama-amaan ni Jesus, kun siring an aki ni Alfeo na si apostol Santiago pinsan man ni Jesus.\nSiyempre, si Jesus mayong problema sa paggirumdom kan pangaran kan saiyang mga apostol. Pero kaya mo daw na girumdumon an mga pangaran ninda? An saro na makakatabang iyo na tandaan na duwa an may pangaran na Simon, duwa an may pangaran na Santiago, asin duwa an may pangaran na Judas. Si Simon (Pedro) igwang tugang na Andres, asin si Santiago (na aki ni Zebedeo) igwang tugang na Juan. Sarong paagi iyan para magirumduman an pangaran kan walong apostol. An apat pa iyo si Mateo na parasingil nin buhis, si Tomas na kan huri nagduda, si Natanael na inapod hali sa sirong nin kahoy, asin si Felipe na amigo ni Natanael.\nOnse sa mga apostol taga Galilea, an sadiring lugar ni Jesus. Si Natanael taga Cana. Si Felipe, Pedro, asin Andres dating taga Betsaida. Pag-abot nin panahon si Pedro asin Andres nagbalyo sa Capernaum, kun sain minalataw na nakaistar si Mateo. Si Santiago asin Juan nakaistar man sa Capernaum o harani diyan, asin pagsira an hanapbuhay ninda diyan. Si Judas Iscariote, na kan huri nagtraydor ki Jesus, an minalataw na solamenteng apostol na taga Judea.\nAnong seryosong desisyon an ginibo ni Jesus pakatapos na mamibi nin magdamlag?\nSairisay an mga apostol ni Jesus, asin paano mo puwedeng magirumduman an saindang mga pangaran?\nI-share I-share Nagpili si Jesus nin Doseng Apostol


Galacia 5 | Bibliya Online | New World Translation\nKatalingkasan nin mga Kristiyano (1-15)\nPaglakaw sigun sa espiritu (16-26)\nMga gibo kan laman (19-21)\nBunga kan espiritu (22, 23)\n5 Tanganing magkaigwa kan katalingkasan na iyan kaya kita pinatalingkas ni Cristo. Kun siring, manindugan kamo, asin dai na kamo magpapugol giraray sa sakal nin pagkauripon. 2 Ako, si Pablo, nagsasabi sa saindo na kun mapaturi kamo, dai kamo makikinabang ki Cristo. 3 Saro pa, sinasabi ko giraray sa lambang tawong nagpapaturi na obligado siyang utubon an bilog na Katugunan. 4 Kun may mga naghihinguwa diyan sa saindo na maipahayag na matanos paagi sa katugunan, naparayo na kamo ki Cristo; napasuway na kamo sa saiyang daing kapantay na kabuutan. 5 Sa parte niyato, paagi sa espiritu, hinahalat ta nanggad an linalauman na pagigin matanos na resulta nin pagtubod. 6 Para sa mga kasaro ni Cristo Jesus, dai nin ano man na halaga an pagigin tinuri o pagigin dai tinuri, kundi an mahalaga iyo an pagtubod na naghihiro na may pagkamuot. 7 Marahay an ginigibo* nindo kaidto. Siisay an nag-ulang sa saindo sa padagos na pagsunod sa katotoohan? 8 An pang-eengganyar na ini bakong hali sa Saiya na nag-apod sa saindo. 9 An kadikit na lebadura minapausbog kan bilog na masa. 10 May kumpiyansa ako na kamo na kasaro kan Kagurangnan dai magkakaigwa nin ibang kaisipan; alagad an tawong iyan na riniribok an saindong isip, kun siisay man siya, maabot sa saiya an paghukom na angay sa saiya. 11 Kun manungod sa sakuya, mga tugang, kun ihinuhulit ko pa man giraray an pagturi, taano ta pinepersegir pa ako? Kun ihinuhulit ko man nanggad iyan, nawara na kutana an nakakaulang na bagay manungod sa hariging pasakitan.* 12 Marahay pang magpakapon* na lugod an mga lalaking nagpupurbar na ribukon kamo. 13 Mga tugang, inapod kamo pasiring sa katalingkasan; alagad dai nindo pag-aprobetsaran an katalingkasan na ini tanganing pagparagibuhon an mga kamawutan nin laman, kundi magpauripon sa lambang saro paagi sa pagkamuot. 14 Huli ta an bilog na Katugunan lubos na ikakapahayag* sa sarong tugon, na iyo ini: “Kamutan mo an saimong kapwa nin siring sa saimong sadiri.” 15 Pero, kun padagos kamong nagkakaragatan asin nag-aaratakehan, mag-ingat kamo na dai nindo mapuho an lambang saro. 16 Alagad sinasabi ko, Padagos kamong maglakaw sigun sa espiritu asin dai kamo makakagibo nin ano man na kamawutan nin laman. 17 Huli ta an laman tumang sa espiritu kun manungod sa pagmawot kaiyan, asin an espiritu tumang sa laman; magkakontrahan an mga ini, kaya ngani dai nindo ginigibo an mismong mga bagay na gusto nindong gibuhon. 18 Dugang pa, kun ginigiyahan kamo kan espiritu, bako kamong sakop kan katugunan. 19 Hiling-hiling an mga gibo kan laman, asin an mga iyan iyo an seksuwal na imoralidad,* karigsukan,* daing pakundangan na paggawi,* 20 idolatriya, espiritismo, pagkaungis, iriwal, pagsuspetsa, daing kontrol na pagkaanggot, dai pagkauruyon, pagkabaranga, mga sekta, 21 pagkauri, pagburat, mariribok na kaurugmahan, asin mga bagay na arog kaini. Patiinot ko kamong pinapatanidan manungod sa mga bagay na ini, kun paanong pinatanidan ko na kamo, na an mga naggigibo nin siring na mga bagay dai magmamana kan Kahadian nin Diyos. 22 Sa ibong na lado, an bunga kan espiritu iyo an pagkamuot, kagaya-gayahan, katuninungan, pakatios, kabuutan, karahayan, pagtubod, 23 pagigin kalmado, pagpupugol sa sadiri. Dai nin pagbuot kontra sa mga bagay na iyan. 24 Dugang pa, kun manungod sa mga kasaro ni Cristo Jesus, ipinako na ninda sa harigi an laman kaiba an mga hurot asin kamawutan kaiyan. 25 Kun an satuyang pamumuhay kauyon kan espiritu, ipagpadagos man niyato an paglakaw nin husay kauyon kan espiritu. 26 Dai kita magin mapagpaimportante sa sadiri, na nagpupukaw nin kurumpetensiyahan asin nag-uururihan.\n^ Sa literal, “pagdalagan.”\n^ O “magin eunuko,” sa siring, nagigin diskuwalipikado sa pag-utob kan mismong katugunan na iniendorso ninda.\n^ Sa literal, “nauutob.”


41 kaharongan pinalakma nin ipu-ipo\nIPU-IPO nagdestrosong kaha-rongan sa mga barangay kan banwaan nin Libmanan, Pamplona asin Canaman, gabos sa Camarines Sur. (MDRRMO Libmanan, CSur/V. Coliflores)\nMaabot sa cuarenta y uno (41) kaharongan sa Camarines Sur pinalakma nin ipu-ipo na may kusog nin duros na kinakarkulong 100 kilometer per hour kan Martes na hapon (Mayo 22) sa mga barangay kan Pamplona, Libmanan asin Canaman mantang saro an pig-osip na iredo.\nNagrapado nin biglaan asin makusog na duros mag-aalas dos nin hapon hali sa magkataid na barangay Malansad Viejo asin Mambulo Viejo kan Libmanan, CamSur asin nagdalagan sa Poblacion, Pamplona.\nDuwang harong an nadestroso sa Brgy. Malansad Viejo, sarong pump house asin viente (20) kaharongan sa Mambulo Viejo an iba enterong nagkagaraba asin igwang tinuklab sana si atop.\nSi Ruel Tormes, jefe kan Municipal Disaster Risk Reduction Management Office kan LGU Libmanan nagsabi nagkabirigla an mga residentes kan duwang barangay sagcod na naghanap nin masisirongan nganing makaibitar sa aksidente.\nSunod-sunod si makusog na kikilat na garong nagbabaradilan sa barangay asin dai naghaloy nagbulos nin makusog na uran, sabi pa ni Tormes.\nSa osip sa sainda kan mga residentes, pigpahayag na posibleng maabot sa 100 kilometer per hour an rapado kan duros na inaabot nin treinta minutos kaya dakul an nadestrosong kaharongan na tolos man pigpadarahan nin ayuda kan lokal na gobierno.\nMayo man nin iredo sa biglaan na calamidad sa duwang barangay na an apektado si mga harong na gibo sa light materials, sabi pa.\nPakahale sa Libmanan, an ipu-ipo nagdalagan sa Zona 6 kan Barangay Poblacion, Pamplona, CamSur na pigpahayag na anom na kaharongan an nadestroso mayong maginibo an mga yaon sa laog kan kaharongan na gibo sa light materials nagsirong sa lamesa.\nAlagad sarong Mrs. Carmelita Manlangit an nairedo matapos tamaan kan naglalayog na kahoy an saiyang bitis.\nNagluya na si duros kan ipu-ipo naglawig na sana digdi nin kinse minutos. An LGU nagpadara man nin ayuda sa mga apektadong familia.\nMga alas 4:00 nin hapon nabuhay naman an ipu-ipo asin nagbalyo na sa barangay Palo, Canaman, Camarines Sur.\nSinabi ni Mario Alma, pamayo kan MDRRMO na treceng mga harong an nadestroso kabali na si mga tinuklab si kaatupan alagad mayo man nin iredo.


Lawrensyo - Wikipedia\nAn elemento pigpangaran pakatapos ki Ernest Lawrence\nAn lawrensyo (Ingles: lawrencium) iyo sarong sintetikong elementong kimikal na may simbolong Lr (nagligad na Lw) asin atomikong bilang na 103. Pigpangaranan ini bilang pag-onra ki Ernest Lawrence, imbentor kan cyclotron, sarong kagamitan na nagamit sa pagdiskobre sa nagkapirang mga artipisyal na radyoaktibong elemento. Bilang sarong radyoaktibong metal, an lawrensyo iyo an ika-11 na transuranikong elemento asin iyo an pinakahuring kaapil kan aktinidong serye. Arug kan gabos na elementong may atomikong bilang na lagpas 100, an lawrensyo pwedeng mamokna sana sa mga partikulong akselerador sa paagi kan pagbombardo nin mas magiang mga elemento sa mga kargadong partikulo. 14 na isotopo kan lawrensyo an presenteng aram; an pinakapusog iyo an 266Lr na may kabangang-buhay na 11 oras, pero an mas may halipot na buhay na 260Lr (kabangang-buhay na 2.7 minuto) iyo an pinakanagagamit sa kimika huli pwede ining mamokna sa darakulan na sukol.\nSa mga dekada kan 1950s, 1960s, asin 1970s, nagkapirang mga pag-ako kan sintesis nin lawrensyo sa baryenteng mga kalidad an namokna sa mga laboratoryo kan Soviet Union asin Estados Unidos. An prayoridad kan pagkadiskobre asin dagos an pagngaran kan elemento iyo pinag-iiwalan sa tahaw kan mga Soviet asin Amerikanong siyentista, asin habang an International Union of Pure and Applied Chemistry (IUPAC) enot na pigheras na an lawrensyo bilang an opisyal na ngaran kan elemento asin pigtao an kredito sa grupo nin mga Amerikano sa pagkadiskobre, liwat na pig-ebalwar ini kan 1997, na nagtao sa kaparehas na grupo kan kredito pero dae na pigliwat an ngaran kan elemento.\nLawrencium sa The Periodic Table of Videos (University of Nottingham)\nKinua sa "https://bcl.wikipedia.org/w/index.php?title=Lawrensyo&oldid=217289"\nHuring binago an pahinang ini kaitong 24 Oktubre 2021, alas 04:44.


Nuri al-Maliki - Wikipedia\nSi Nouri al-Maliki\nSi Nouri Kamil Mohammed Hasan al-Maliki (Arabo: نوري كامل محمد حسن المالكي; namundag kan Hunyo 20, 1950), na bisto man sa apod Jawad al-Maliki (جواد المالكي) o Abu Esraa (أبو إسراء), iyo an dating Primer Ministro kan Irak asin Sekretaryo-Heneral kan Partidong Dawa Islamiko. Al-Maliki asin an saiyang gobyerno nagsangle sa gobyernong transisyonal nin Irak. An enot niyang gabinete inoyonan kan Asamblea Nasyunal asin siya nagsumpa kan Mayo 20, 2006. An ikaduwa niyang gabinete kun saen siya pa an nagkapot kan katongdan na Ministro Interior temporaryo, Ministro sa Depensa temporaryo, asin Ministro temporaryo kan Seguridad Nasyunal, pinag'oyonan kan Desyembre 21, 2010.\nSi Al-Maliki nagpoon kan saiyang karera komo sarong Shia'ng dissident sa irarom kan rehimen ni Saddam Hussein kan mga huri na kan 1970 asin naglataw na gayo kan siya duminulag sa sentensyang kagadanan asin nagluwas sa Irak na uminabot 24 taon. Kan yaon siya sa luwas, nagin siyang senior na lider kan Dawa, asin siya an nagkoordinar kan mga aktibidad kan mga gerilyang tumang ki Saddam asin siring man nakipagtrato nin husto sa mga Irano asin Siryang mga opisyal na saiyang hinagad an tabang sa pagpatalsik ki Saddam sa poder. Si Al-Maliki nakipagtrato man sa Estados Unidos asin sa mga pwersang koalisyon sa Irak hanggan 2011 kan pahale na ini.\nAlagad kan panahon niya bilang lider sinasabing dai niya makua an pakikibunyog sa saiyang gobyerno kan ibang mga grupo arog kan mga Sunni asin mga Kurd ta sobrang pinapaorog niya an saiyang grupong Shia. Kaya an Irak parasâ asin daing toltol na unidad kan magbutwa an islamikong pwersa na inapod na Estado Islamiko asin an huri nagdakula na gayo asin nasakop kan pwersa kaini an mahiwas na parte man sa Sirya asin Irak. Sa nagdadangadang na homâ sa gobyernong Irak haros mayong pusog na pag'atubang asin pagsabat sa pwersang nagdadakula kan Estado Islamiko huli ta siriblag na an Irak asin kulang na an pagtubod sa liderato ni Al-Maliki. Mala ta an Estados Unidos asin Iran pareho na nagboses patin mismo mga kaapil sa saiyang partido na magbabâ na sa pwesto si Al-Maliki tangani makaporma na nin bagong gobyernong buronyog. Habo pa man kuta magbutas alagad kahuri-hurihi, kan Agosto 14, 2014, siya nagdemitir na. An napupusoan na masangle saiya iyo si Haider Al-Abadi.\nhttp://www.jihadwatch.org/category/islamic-state-of-iraq-and-syria Kinua 15-08-14\nhttp://online.wsj.com/articles/u-s-says-islamic-state-now-threat-to-west-1408059334 Kinua 15-08-14\n↑ http://www.theguardian.com/world/2014/aug/14/iraqi-prime-minister-maliki-step-aside-abadi Kinua 15-08-14\n↑ http://edition.cnn.com/2014/08/14/world/meast/iraq-crisis/index.html Kinua 15-08-14\n↑ http://q13fox.com/2014/08/15/whos-haider-al-abadi-the-man-who-will-lead-iraq/ Kinua 15-08-14\nKinua sa "https://bcl.wikipedia.org/w/index.php?title=Nuri_al-Maliki&oldid=190978"\nMga Primer Ministro kan Irak\nHuring binago an pahinang ini kaitong 16 Abril 2020, alas 13:47.


Minatubod Ako Sa Diklom: PATALASTAS\nKan aki pa kaming magturugang. kadungan kan pag-abot kan telebisyon sa harong, saro sa mga kawat na pampaturog an ginigibo ming tolo, iyo na an mag-erenotan sa pagtukod kun ano an patalastas. Kun siisay an enot na makatukod, magkakaigwa nin sarong puntos. Utitok kami gabos sa telebisyon na iyo sana an nagliliwanag sa madiklom na kwarto. Pinagmamaanan mi an kada pagbalyo kan padalan. Sa mga panahon mas orog na kaming nagdadalan o nag-aabang sa mga patalastas kisa sa mga palabas. Saro pa sana si istasyon kaidto. Dai pa kami kapuso o kapamilya. Igwang oras na daing iniluluwas an telebisyon na pigbibirik mi pa arog kan telepono tanganing maghanap nin tsanel. Mayo pang 13 ta sagkod sana sa dose an numero, arog kan relo an nakasurat sa bibirikan. An remote control dai pa inuulpot sa harong. Kan nagpuon na ing mag-abot puon sa telebisyon sagkod sa electric fan sabi ni Mama kaidto daa kami nagpuon maghinugak. Pag an gabos nadadara na sa pindot, makahugakon na daa minsan paghali nin kanot.\nArog kan iba pang kawat , natatapos an kawat sa mga patalastas na may nadadaog, may napapagal, may napapaturog na sana o magsawa sa kawat. An mga patalastas man kaidto nasa sabon sana panlaba o pangkarigos, toothpastes, kakanon na tsit-tsiriya o kaya si pirang food chains sa Manila. Sa kawat, dai kabali si thriller kan mga pelikula na dakulun an nagluluwas orog na kun Dominggo. Dai pang patalastas kaidto nin condom, dai pang mga patalatas para iligtas an salog Pasig o an La Mesa Dam. Dai pang istasyon an mga relihiyon. Iyan si nahihiling ko sa telebisyon ming sa dai ko maintindihan na kolor—kolor ining maliwanag na pula. Sadit pa si telebisyon. Sadit pa man si kinaban, sadit pa si kayang maabot kan antenang nakatakod sa kawayan na enot pang pigpapakarhay asin sinasarahay kun may paabot na bagyo.\nNgonyan nagbuburubalyo an mga patalastas. Nagdugang na kaipuhan nin tawo. Dakul na an istasyon sa pag-abot kan cable. Dai na kami nagkakawat kan mga patalastas. Binabakal mi na an pinapahiling kan mga patalastas. Alagad may mga patalastas na lapang patatas asin tapayas an mahihiling na naman niyato. Sagmaw ini na ibinabahog sa mga istasyon kan media, kan radyo, kan diyaryo, kan iba pang highway kan mga impormasyon arog kan internet. Nabubuhay an media sa mga patalastas na ini, dakula man ining kompanya o an mga kolorum na dyaryo asin istasyon nin radyo. Sa panahon na orog tang minamaanan an kun ano an mahihiling, ganaysa an patalastas, asin digdi man kinakapitalan kan mga pulitiko an pagpapabakal kan saindnag sadiri tanganing bayadan ta sinda kan satuyang mga boto. Kaya dai na makangalas kun dai man kitang kritikal na ebalwasyon sa mga nahihiling niyato nin huli ta kinukudisyon na kita mismo kan anong nahihiling asin ini naman an dapat paniwalaan. Alagad ini an mas dakulang problema, sa kadakulan niyatong nahihiling, pwedeng dai na kita makahiro, arog kan hiling ni Medusa sa sato, pwede kitang matagalpo o maging gapo. Dai ini nangangahulugan na dai na makakahiro an satuyang hawak. An hiling kan media o an ipinapahiling kan media sarong pagpahiwas kan limitasyon kan kinaban o kan pagpipilian na pwede niyatong kuanon, pwede niyatong panindogan. An mga patalastas na ini an nagpapatubod satuya o an minakundisyon sa satuyang pag-isip tanganing digdi ta sana isipon an kinaban. Komersyo man ini o sa pulitika, kadakul kitang dapat na hapoton kun minadalan kita nin telebisyon, bako sana sa pulitika orog na kan mga pinapadalan satuya. Orog na ta an kada istasyon may mga kanya man na pulitika. Sa kaso kan Filipinas hiling-hiling na ini, an showbiz sa pulitika, an pulitika sa showbiz. An showbiz ngonyan asin an pulitika an saro sa mga tagapagtulod kan mga imaheng pigpapabakal sato asin mahihiling ini puon sa sadit na papeleta, sgakod sa darakulang billboards sa syudad. Pasibo kitang masabina ini na kaya an panahon, alagad an pag-abot kan panahon, hinihimo pa man giraray kan mga tawong nag-iisip, naghihingowa na manimbagan sa mismong panahon na nagpapahiling sa saiya.\nPirang hapot: Matubod daw kita na amigo o amiga ni pulano o pulana an naggastos para sa patalastas na ini? Kun baga man amigo o amiga ini kan pulitikong nasabi, ano an mga kondisyon na itatao kaini sainda? Bako daw ini na mismo an pigpupunan kan sistema kan patronage politics ta an mga amigo na mismo an nagbubusol kan plataporma kan sarong pulitiko? Ano an lenggwahe kan mga patalastas na ini? Bakong si mga dati nang diskurso na kaidto pa ginamit satuya na an gabos na propaganda iyo tanganing magiromdoman ta sinda. Gabos pa giraray sa pagrumdom an mga patalastas na ini. Galing at Talino, Sipag at Tiyaga, May Pag-asa, Edukasyon ang Solusyon, May Bagong Umagang Parating, Hindi Ka Nag-iisa, mapaloko pa daw kita sa mga propagandang ini na iyo na an mismong nagdudukduk satuya sa kamugtakan na ini? Sarong dakulang baktin na dai magadan-gadan an sistema kan pulitika sa Filipinas, sarong alkansya ining pigpasa asin ngonyan pigkukutay-kutay kan mga tawo, mayaman man ini o tios. Digdi kita minaituk-itok arog kun pano minaluwas an mga patalastas na garo parating may bago alagad mayo man. Sabi kan mga gurang, ulwat daang nagagadan an mga mata kan tawong gutom, totoo man gayod nanggad ulwat na nagagadan an mga tawo sa kahihiling sa mga harayoon asin tigbak na bitoon mantang nakabukas an satuyang mga telebisyon, barado an mga inidoro.\nMGA ITIK Diri man maraut na kidikon a sadiri. ...


Pili, Camarines Sur --- Nag-zero na sa caso kan African Swine Fever (ASF) an rehiyon Bicol alagad igwang nagbalik na caso sa Camarines Norte asin Sorsogon, huli ta napuon palang nakontrol tolos nganing dai na mag-ulakit sa ibang barangay.\nKinumfirmar kan Department of Agriculture (DA) sa Bicol na nagbubuelta na sa normal an mga nag-aarataman nin orig maging sa mga barangay asin dakulang negosyante.\nSi Emily Bordado, opisyal na parataram kan DA Bicol nagsabi na piglalaoman na dai na maulakit an virus sa hayop sa nagbutwang caso sa Talisay, Camarines Norte asin Gubat, Sorsogon.\nBulan pa nin Hunyo 2021 nag-zero na an caso sa ASF sa anom na provincia kan Kabikolan alagad igwang nagbutwang tigsarong caso sa Camarines Norte asin Sorsogon. Huli ta na-agapan tolos asin alertado na ngunian an paraoma matapos i-osip tolos sa saindang Municipal Agriculturist Officers.\nAn pig-aandaman na kan DA maging kan LGUs na masuplayan na nin atamanon na piglets an mga paraoma nganing maglangkaw an suplay kan karneng orig sa mga mercado.\nHaros inabot nin duwang taon na apektado kan virus sa hayop an mga ataman na mga orig kan paraoma sagcod nagparakulang an suplay kan karne sa mga mercado na nagresulta nin pagparalangkaw kan presyo cada kilo.\nSa ngunian bastante na an suplay kan karne sa mga mercado matapos magkulpa an caso sa virus sa hayop alagad an presyo halangkaw man giraray dai naman na-kontrol kan Local Price Monitoring Council.\nAn ASF bako lang naglaila sa Kabikolan maging sa Luzon mantang digdi sa rehiyon cinco makakabawi na an mga paraoma.\nSa paglaban kan DA asin LGUs contra sa ASF nag-aabot sa labing 22,000 an na depopulate asin sagcod kan Hunyo 2021 nasa 14,296 na paraoma an nabayadan kan ahencia na igwa nang total na P87.7 milyon.\nPuon kan bulan nin Hulyo 2021 an Philippine Crop Insurance Corporation (PCIC) iyo na an mabayad sa mga paraoma alagad kaipuhan nasa listahan sinda kan Registry System for Basic Agriculture Sector asin sa Municipal Agriculturist Officer. (dpa)


Filipos 4 | Bibliya Online | New World Translation\nPagkasararo, pag-ugma, tamang mga kaisipan (1-9)\nDai mahadit sa ano man na bagay (6, 7)\nPag-apresyar sa mga tabang kan mga taga Filipos (10-20)\nMga panghuring pangungumusta (21-23)\n4 Kaya, mga tugang kong namumutan na sakuyang pighihidaw, kamo na sakuyang kaugmahan asin korona, manindugan kamo sa Kagurangnan siring kan nasambit ko na. 2 Si Eudias asin si Sintique sinasadol ko na maghinguwang magkáuyon an isip bilang mga kasaro kan Kagurangnan. 3 Sa saimo man na sarong tunay na katuwang, nakikiulay ako na padagos mong tabangan an mga babaying ini na kaibanan kong nagpagal para sa maugmang bareta, kasabay ni Clemente pati na kan iba pa sa mga kapwa ko trabahador, na an mga pangaran nakasurat sa libro nin buhay. 4 Danay kamong mag-ugma nin dahil sa Kagurangnan. Sa giraray uutruhon ko, Mag-ugma kamo! 5 Mahayag lugod sa gabos na tawo an saindong pagigin rasonable. Harani sa sato an Kagurangnan. 6 Dai kamo mahadit sa ano man na bagay, kundi sa gabos na panahon paagi sa pamibi asin pagngayo-ngayo na may kaibang pasasalamat, ipaaram nindo sa Diyos an saindong mga kahagadan; 7 asin an katuninungan nin Diyos na nakakalabi sa gabos na pakasabot iyo an magbabantay sa saindong puso asin kaisipan paagi ki Cristo Jesus. 8 Ultimo, mga tugang, ano man na bagay na totoo, ano man na bagay na angay tawan nin seryosong atensiyon, ano man na bagay na matanos, ano man na bagay na malinig, ano man na bagay na kawili-wili, ano man na bagay na positibo, ano man na bagay na igwang karahayan, asin ano man na bagay na kaumaw-umaw, padagos nindong isip-isipon* an mga ini. 9 An mga bagay na nanudan nindo saka saindong inako asin nadangog saka nahiling sa sakuya, isagibo nindo an mga ini, asin an Diyos nin katuninungan maantabay sa saindo. 10 Bilang kasaro kan Kagurangnan, nauugma nanggad ako na ngunyan naipahiling giraray nindo an pagmalasakit nindo sa sako. Iyo, nagmamalasakit kamo sa sako, pero dai kamong pagkakataon kaidto na ipahiling iyan sa sakuya. 11 Dai ko pigsasabi ini dahil sa nangangaipo ako, huling nanudan ko nang magin kontento ano man an sakong kamugtakan. 12 Aram ko kun paano mabuhay na may kakadikit asin kun paano mabuhay nin abunda. Sa gabos na bagay asin sa gabos na kamugtakan nanudan ko an sekreto nin pagigin kontento, basog man ako o gutom, bastante man ako o mayong-mayo. 13 Kaya kong atubangon an gabos na bagay paagi sa saiya na nagtatao sa sako nin kusog. 14 Minsan siring, nagpapasalamat ako na tinabangan nindo ako sa sakuyang kasakitan. 15 An totoo, aram man nindong mga taga Filipos na pagkatapos nindong inot na maaraman an maugmang bareta, asin kan maghali ako sa Macedonia, mayo ni sarong kongregasyon an nakatao nin tabang sa sako o nakaresibi kan tabang ko, kundi kamo sana; 16 mala ta kan yaon ako sa Tesalonica, nagpadara kamo sa sako para sa pangangaipo ko bako sanang saro kundi duwang beses. 17 Dai man buot sabihon na interesado ako sa regalo, kundi gusto kong mahiling an bunga na urog na magpapadakul kan saindong kayamanan. 18 Pero igwa na ako kan gabos na kaipuhan ko asin sobra pa ngani. Dai ako nagkukulang nin ano man, lalo na ngunyan na itinao na ni Epafrodito an ipinadara nindo, sarong mahamot asin akseptableng atang na nakakapaugma sa Diyos. 19 Dangan an sakuyang Diyos, na igwa nin dakulaon na kayamanan, iyo an matao kan gabos nindong pangangaipo paagi ki Cristo Jesus. 20 Ngunyan, sa satuyang Diyos asin Ama, mapasaiya an kamurawayan sagkod nuarin pa man. Amen. 21 Ipaabot nindo an sakuyang pangungumusta sa lambang saro sa mga banal na kasaro ni Cristo Jesus. An mga tugang na kaibanan ko nagpapakumusta sa saindo. 22 An gabos na mga banal, asin urog na idtong kabilang sa mga nasa harong ni Cesar,* nagpapaabot kan saindang pangungumusta sa saindo. 23 Mapasaindo an daing kapantay na kabuutan kan Kagurangnan na Jesu-Cristo mantang nagpapahiling kamo nin marahay na espiritu.*\n^ O “hurop-hurupon.”\n^ O “harong kan Emperador.”


We want to know what you think of this article\nAn Pulitika nin Camarines Sur\nNi Noe Caceres – Kaiba News & Features Bicol\nLimang mayor na kampo an nagkokontrol kan pulitika kan Camarines Sur. Lambang kampo igwa nin kanya-kanyang teritoryo asin kahadian. An 1st distrtict kapot ni Andaya, an 2nd district ki Roco asin Robredo, ki Fuentebella an 3rd district, sa mga Alfelor man an 4th district. Pero sa kapitolyo probinsyal, si Villafuerte man an naghahadi. Haloy nang arog kaini an barangaan kan poder sa pulitika sa Camarines Sur, ano daw an posibleng maging korte kaini sa maarabot na mga aldaw lalo na ta nagrarani na an 2004 elections?\nSa limang kampo, si Villafuerte ngonian an grabe kaproblemado. Tapos na an tolong beses niyang termino. Pero mayo siyang makosog na tagapagmana kan poder sa pulitika. Si Bong Villafuerte pirang beses na kuta niyang pigpadalagan sa pagka-congressman kan 2nd district, pinagibohan pa niya nin pelikula kapartner si Judy Ann Santos, pero dai talaga nanggagana. Dai minalusot si Bong huli sa mga negatibong bare-bareta saiya. Kaya lang dahil padabaon ni padiris niya, sige sana man an pulitikong gurangan. Si LRey kuta, an saro pa niyang aki na pinadalagan niyang mayor kan Naga kan 1998, an medyo maray maray man, pero dai man giraray nanggana. Dai man talaga magana an manok ni Villafuerte sa Naga. Makosogon na marhay an kapot ni Robredo sa Naga na masakit ining basta-basta matumba.\nAn ibang kampo, daing problemang gayo sa kontrol kan pulitika sa saindang mga teritoryo. Mayo na sa Konggreso sinda Rolando Andaya Sr. asin Noli Fuentebella pero an sainda man giraray na mga aki ngonian an nag-ookupar kan pwesto nindang dating pigkakapotan (si Noynoy Andaya sa 1st district, si Wempee Fuentebella man sa 3rd dist.). Sa 4th district, maski dai na si dating Congressman Ciriaco "Boboy" Alfelor, an tugang niya man giraray na si Nansing an presenteng congressman. Sa 2nd district man, si Cholo Roco, tugang ni dating Senador Raul Roco, an nagtutukaw na congressman sa ngonian. Digdi ta mahihiling kun gurano katotoo asin katindi an political dynasty sa Pilipinas asin sa Camarines Sur sa partikular. Paghale kan mga gurang, an sainda man giraray na mga aki, tugang, o siisay man na kapamilya an nagriribay.\nNgonian na nagrarani na an 2004 elections, ano daw an posibleng kaluluwasan kan daralagan sa pulitika sa probinsya?\nAn dakulang banabana na naglalakop ngonian iyo na si Jesse Robredo daa madalagan nin gobernador kan probinsya. Haloy na ining istorya. Inda kun magkatotoo ngonian. Pero kun totoo ini, matetesting digdi kun an charisma ni Robredo sa Naga na nakakaabot man sa iba pang banwaan kan 2nd district, mag-aser man sa bilog na probinsya. Maitumba na daw an paghahadi ni Villafuerte o kan manok niya sa kapitolyo probinsyal?\nKun iisipon, makokosog kuta an mga kalaban ni Villafuerte sa pulitika. Apat na gayong darakulang pulitiko an kalaban niya. Pigsosororog-sorogan siya kan mga ini. Pero tano ta dai siya maturutumba sa pagkagobernador kan probinsya? Si "Boboy" Alfelor nilampaso niya kaidto. Ining huri, sinawsawan niya man si Nora. Daog an mga manok niya sa pagka-congressman kan manlaen-laen na mga distrito, pero\nsiya man giraray an nanggaganang gobernador.\nAn problema pano sa mga kalaban ni Villafuerte, gabos sinda anggot digdi pero habo man ninda na saro sa sainda iyo an magkapot kan poder sa bilog na probinsya. Halimbawa, makosog si Boboy Alfelor sa 4th district. Ito man an saiyang balwarte kan magkandidato siyang gobernador laban ki Villafuerte. Dapat kuta, dinara man siya ni Andaya sa 1st district, ni Fuentenbella sa 3rd district, saka ni Roco-Robredo sa 2nd district tanganing makaluwas siya asin madaog si Villafuerte. Pero dai. Dai man siya seryosong dinara kan mga ini. An rason: pag si Alfelor naging gobernador, daog na sinda kaini. Iyo na ini an bibistohon na poderosong lider sa pulitika kan probinsya. An gusto ninda, kanya-kanya sindang teritoryo. Pantay-pantay an poder.\nIyo ini ngonian an problema ni Robredo kun malaban siyang gobernador. Suportahan daw siya nin seryoso ninda Andaya, Fuentebella, asin Alfelor kun aram nindang baka daogon na sinda kaini pag-abot nin panahon? Si Roco puwedeng ibanan siya ta magkapartido sinda asin pareho pang atenista asin "aki" kan mga Heswita, pero ibang orolay sa iba pang pulitiko kan probinsya.\nPero arog kan enot nang nabanggit, maluya kuta ngonian si Villafuerte kumpara kan dati. Bako siyang kalinya sa presidente (Macapagal-Arroyo) ta ki Estrada baga an partido niyang LDP. Gustong sabihon, mayo siyang gayong aasahan na bubo nin kwarta hali sa itaas ta bako siyang kaadministrasyon. Mayo pa siyang makosog na mamanokon na mapadagos kan apelyido niya mismo. An yaon si Imelda Papin, an saiyang bise gobernador. Pero bako niya man ining kapamilya. An sabi, ilalaban giraray si LRey pero sa pagkagobernador na. Kaya lang baka dai pa kaini kaya. May sabisabi na baka mas an kaluwasan daa: Papin sa gobernador, LRey Villafuerte sa bise gobernador. Sa sunod na sana ma-gobernador si Lrey. Garo mas posible ini.\nAno daw an kaluluwasan kan laban kun arog kaini? Masakit magtaram nin tapos. Pero sarong bagay an sigurado: hanggang baranga-banga asin kanya-kanya an mga kalaban ni Villafuerte, mantinido an poder kaini.\nStop Corruption in Bicol\nKAIBA News & Features, P.O. Box 6126, Naga City 4400. email: alcalara@edsamail.com.ph Tel No. 0917 8122107 Copyright © 1999 KAIBA News & Features. All rights reserved. Revised: August 15, 2002


Lucas 5 | Bibliya Online | New World Translation\nMilagrosong nakadakop nin kadakul na sira; inot na mga disipulo (1-11)\nPinaumayan an sarong may leproso (12-16)\nPinaumayan ni Jesus an sarong paralitiko (17-26)\nInapod ni Jesus si Levi (27-32)\nHapot manungod sa pag-ayuno (33-39)\n5 Sarong aldaw, mantang nagtutukdo si Jesus kan tataramon nin Diyos sa may danaw nin Genesaret,* an mga tawo na nagdadangog sa saiya nagpuon na magsurûsô sa saiya. 2 Asin nakahiling siya nin duwang sakayan* na nakaduong sa may gilid kan danaw, alagad nakabaraba na diyan an mga parasira asin hinuhugasan ninda an saindang mga hikot. 3 Naglunad siya sa saro sa mga sakayan, asin pinakiulayan niya si Simon, na kagsadiri kan sakayan, na irayo iyan nin dikit sa may baybayon. Dangan tuminukaw siya, asin mantang yaon siya sa sakayan nagpuon siyang magtukdo sa mga tawo. 4 Kan matapos siya sa pakikipag-ulay sa mga tawo, sinabi niya ki Simon: “Magduman kita sa hararom, asin ihulog nindo an saindong mga hikot tanganing makadakop kamo.” 5 Alagad bilang simbag sinabi ni Simon: “Paratukdo, magdamlag kaming nagpagal asin mayo kaming nadakop, pero sa sinabi mong iyan, ihuhulog ko an mga hikot.” 6 Kan gibuhon ninda ini, dakulon na sira an nadakop ninda. Sa katunayan, nagigisi na an mga hikot ninda. 7 Kaya pinaypay ninda an saindang kairiba sa saro pang sakayan na magrani sa sainda saka tabangan sinda, asin kan magrani an mga ini pinano ninda an duwang sakayan, kaya haros maglubog na an mga iyan. 8 Kan mahiling ini ni Simon Pedro, nagluhod siya ki Jesus, na sinasabi: “Rumayo ka sa sako, Kagurangnan, huli ta ako tawong makasalan.” 9 Ngalason kaya siya asin an saiyang kairiba sa kadakulan kan nadakop nindang sira, 10 asin iyo man an mga aki ni Zebedeo na si Santiago asin Juan, na mga kasosyo ni Simon. Alagad sinabi ni Jesus ki Simon: “Dai ka na matakot. Puon ngunyan, mandadakop ka nin mga tawo.” 11 Kaya idinuong giraray ninda an mga sakayan asin binayaan na an gabos na bagay saka nagsunod sa saiya. 12 Sa saro pang pagkakataon mantang yaon siya sa saro sa mga siyudad, uya! igwa nin lalaking pano nin leproso! Kan mahiling niya si Jesus, suminubsob siya asin nakimahirak sa saiya: “Kagurangnan, kun bubuuton mo sana, magigibo mong magin malinig ako.” 13 Kaya inunat niya an saiyang kamot asin dinutan niya an lalaki, na sinasabi: “Buot ko! Magin malinig ka.” Tulos na nahali an saiyang leproso. 14 Dangan tinugon niya an lalaki na dai ini ipag-istorya sa kiisay man: “Alagad magduman ka asin magpahiling sa saserdote, asin magpresentar ka nin dulot para sa paglilinig sa saimo, siring kan ipinagbuot ni Moises, bilang patotoo sa sainda.” 15 Alagad ta lalo sanang naglalakop an bareta manungod sa saiya, asin dakulon na tawo an nagtitiripon tanganing magdangog asin mapaumayan sa saindang mga hilang. 16 Minsan siring, parati siyang nagduduman sa mga puwerang lugar tanganing mamibi. 17 Sa saro sa mga aldaw na idto mantang nagtutukdo siya, nakaturukaw duman an mga Fariseo* asin mga paratukdo kan Katugunan na nag-arabot hali sa lambang baryo nin Galilea saka Judea asin hali sa Jerusalem; asin yaon sa saiya an kapangyarihan ni Jehova* na gumibo nin pagpaumay. 18 Asin uya! sarong tawong paralisado na nasa tiheras* an pigbuburuligan nin mga lalaki, asin naghahanap sinda nin paagi tanganing mailaog siya asin maibugtak sa atubangan ni Jesus. 19 Kan dai ninda siya mailaog huli kan dakul na tawo, nagsakat sinda sa atop, asin paagi sa pagbaklas sa sarong parte kaiyan, itinunton ninda an tiheras na nahihigdaan niya, sa mismong atubangan ni Jesus. 20 Kan mahiling niya an saindang pagtubod, sinabi niya: “Amigo, pinatawad na an mga kasalan mo.” 21 Dangan nagpuon na mag-urulay-ulay an mga eskriba* asin an mga Fariseo, na sinasabi: “Siisay ini na nagtataram nin mga paglanghad?* Siisay an puwedeng magpatawad nin mga kasalan apuwera sa Diyos?” 22 Alagad huling narisa ni Jesus an saindang sabuot, nagsimbag siya sa sainda: “Taano ta may arog kaiyan na mga pangangatanusan sa saindong mga puso? 23 Arin an mas pasil, an magsabing, ‘Pinatawad na an mga kasalan mo,’ o an magsabing, ‘Buhat asin lakaw’? 24 Alagad tanganing maaraman nindo na an Aki nin tawo may awtoridad digdi sa daga na magpatawad nin mga kasalan . . .” Dangan sinabi niya sa tawong paralisado: “Sinasabi ko sa saimo, Magbuhat ka, alsaha an tiheras mo, asin magpuli ka na sa harong mo.” 25 Kaya nagbuhat siya sa atubangan ninda, inalsa an dati niyang hinihigdaan, asin nagpuli sa saiyang harong, na pinapamuraway an Diyos. 26 Dangan nagngaralas an gabos, asin pinunan nindang pamurawayon an Diyos, asin nakamati sinda nin grabeng takot, na sinasabi: “Nakahiling kami ngunyan na aldaw nin pambihirang mga bagay!” 27 Pagkatapos kaini, nagluwas siya asin nahiling niya an sarong parasingil nin buhis na an pangaran Levi na nakatukaw sa opisinang pigbabayadan nin buhis, asin sinabi niya sa saiya: “Madya, magin parasunod taka.” 28 Kaya nagtindog si Levi, binayaan an gabos na bagay asin nagsunod sa saiya. 29 Dangan naghanda si Levi sa harong niya nin dakulang bangkete para ki Jesus, asin nagkakakan* kaiba ninda an sarong dakulang grupo nin mga parasingil nin buhis saka iba pa. 30 Huli kaini an mga Fariseo asin an saindang mga eskriba nagpuon na maggurumod-gumod sa saiyang mga disipulo, na sinasabi: “Taano ta nagkakakan asin nag-iinom kamo kaiba nin mga parasingil nin buhis asin mga parakasala?” 31 Bilang simbag sinabi ni Jesus sa sainda: “An mga marahay an salud dai nangangaipo nin doktor, pero an mga may hilang iyo. 32 Nagdatong ako tanganing apudon, bako an mga tawong matanos, kundi an mga parakasala tanganing magsulsol sinda.” 33 Sinabi ninda sa saiya: “An mga disipulo ni Juan nag-aayuno nin parati asin nagpapahayag nin mga pagngayo-ngayo, asin arog man kaiyan an ginigibo kan mga disipulo kan mga Fariseo, pero an saimong mga disipulo nagkakakan saka nag-iinom.” 34 Sinabi ni Jesus sa sainda: “Dai nindo mapapaayuno an mga amigo kan nobyo mantang kaiba ninda an nobyo, bako daw? 35 Alagad maabot an panahon na kukuanon nanggad sa sainda an nobyo; dangan mag-aayuno sinda sa mga aldaw na iyan.” 36 Nagtao man siya nin ilustrasyon* sa sainda: “Dai nin siisay man an minatabas hali sa bagong pang-ibabaw na bado asin itinatahi iyan sa lumang bado. Kun gigibuhon niya iyan, magigisi kan bagong telang* itinapal* an lumang bado asin an itinapal hali sa bagong bado dai mabagay sa luma. 37 Siring man, dai nin siisay man an minabugtak nin bagong arak sa lumang mga lalagan na anit. Kun gigibuhon niya iyan, mabubusi kan bagong arak an mga lalagan saka mauula ini, asin an mga lalagan mararaot. 38 Imbes, an bagong arak dapat na ibugtak sa bagong mga lalagan na anit. 39 Mayo nin siisay man na pagkatapos mag-inom nin arak na laon mamawuton na mag-inom nin bagong arak, huli ta sinasabi niya, ‘Mas masiram an laon.’”\n^ An buot sabihon, an Dagat nin Galilea.\n^ O “itinagubhang.”


Ano an Sheol Asin Hades? | Itinotokdo kan Biblia\nAno an Sheol Asin Hades?\nSA ORIHINAL na mga lenguahe kaiyan, ginagamit kan Biblia an termino sa Hebreo na sheʼohlʹ asin an katimbang kaiyan sa Griego na haiʹdes nin labing 70 beses. An duwang terminong iyan pareho konektado sa kagadanan. An nagkapirang traduksion kan Biblia tinatradusir iyan na “lolobngan,” “impierno,” o “kotkot.” Minsan siring, sa kadaklan na lenguahe mayo nin mga termino na nagpapahayag kan eksaktong kahulogan kan mga terminong ini sa Hebreo asin Griego. Kun siring, ginagamit kan New World Translation an mga terminong “Sheol” asin “Hades.” Ano man nanggad an kahulogan kan mga terminong ini? Mangnohon niato kun paano iyan ginamit sa laen-laen na teksto sa Biblia.\nAn Eclesiastes 9:10 nagsasabi: “Mayo nin gibohon ni pagplano ni kaaraman ni kadonongan sa Sheol, an lugar na saimong papadumanan.” Nangangahulogan daw ini na an Sheol nanonongod sa sarong espesipikong lolobngan na tibaad pinaglobngan niato kan satong namomotan? Dai. Kun an Biblia nagtataram manongod sa sarong espesipikong lolobngan, iyan naggagamit nin ibang mga termino sa Hebreo asin Griego, bakong sheʼohlʹ asin haiʹdes. (Genesis 23:7-9; Mateo 28:1) Siring man, an Biblia dai naggagamit kan terminong “Sheol” para sa lolobngan na duman iribang ilinolobong an nagkapirang tawo, siring baga sa lolobngan nin pamilya o panlagdoan na lolobngan.—Genesis 49:30, 31.\nKun siring, sa anong klaseng lugar nanonongod an “Sheol”? Ipinaparisa kan Tataramon nin Dios na an “Sheol,” o “Hades,” nanonongod sa bagay na labi pa ngani kisa sarong dakulang panlagdoan na lolobngan. Halimbawa, sinasabi sa Isaias 5:14 na an Sheol ‘mahiwas asin biyong ibinuka an bunganga kaiyan na daing sagkodan.’ Minsan ngani an Sheol nakahamil na, sabi ngani, nin dai mabilang na mga tawong nagadan, iyan garo baga pirmeng gutom pa. (Talinhaga 30:15, 16) Bakong arog kan arin man na literal na lolobngan, na limitado sana an ikakalaog na mga gadan, ‘an Sheol dai naninigoan.’ (Talinhaga 27:20) An boot sabihon, an Sheol dai noarin man napapano. Mayo iyan nin limite. Sa siring, an Sheol, o Hades, bakong literal na lugar na may espesipikong namumugtakan. Imbes, iyan an pankagabsan na lolobngan nin katawohan, an piguratibong lugar na dian an kadaklan kan katawohan nagtotorog sa kagadanan.\nAn katokdoan kan Biblia manongod sa pagkabuhay liwat nakakatabang sato na magkaigwa nin orog pang pakarorop sa kahulogan kan “Sheol” asin “Hades.” Ikinokonektar kan Tataramon nin Dios an Sheol asin Hades sa klase nin kagadanan na magkakaigwa nin pagkabuhay liwat. * (Job 14:13; Gibo 2:31; Kapahayagan 20:13) Ipinapaheling man kan Tataramon nin Dios na an mga yaon sa Sheol, o Hades, bako sanang an mga naglingkod ki Jehova kundi siring man an dakol na dai naglingkod sa saiya. (Genesis 37:35; Salmo 55:15) Kun siring, itinotokdo kan Biblia na magkakaigwa nin “pagkabuhay liwat an mga matanos sagkod an mga bakong matanos.”—Gibo 24:15.\n^ par. 1 Sa kabaliktaran, an mga gadan na dai ibabangon ilinadawan na yaon, bakong sa Sheol, o Hades, kundi sa “Gehenna.” (Mateo 5:30; 10:28; 23:33) Arog kan Sheol asin Hades, an Gehenna bakong literal na lugar.